ועדת הכלכלה, כנסת 17, פרוטוקול מספר 557, 2008-04-08 09:30

גלעד ארדן: בוקר טוב.

גלעד ארדן: אני פותח את ישיבת ועדת הכלכלה.

גלעד ארדן: על סדר היום הצעות לסדר ובקשות לדיונים של חבר הכנסת פלַסנר וחברת הכנסת תירוש- -

יוחנן פלסנר: פלֶסנר.

גלעד ארדן: אני אתן לך טיפ.

גלעד ארדן: פחות חשוב אם זה פלֶסנר או פלַסנר, חשוב מה הם שמים בסוף בקלפי, שם אין ניקוד.

גלעד ארדן: גם בשם שלי טעו הרבה שנים.

גלעד ארדן: בכל מקרה אני אנסה להקפיד על זה.

גלעד ארדן: לפני שאאפשר ליוזמי הדיון להציג את עמדותיהם אבהיר לגבי השם שבחרתי לדיון הזה כיוון שקיבלתי מספר פניות בעניין זה.

גלעד ארדן: שם הדיון: "כוונת משרד התחבורה לצמצם ייבוא אישי של כלי רכב".

גלעד ארדן: ראשית אני מבהיר – השם הזה נבחר על-ידי, כפי שאני בדרך כלל עושה; ונטענה טענה נוספת שבין המוזמנים יש גם חברות שעצם הפעילות שלהם היא עבירה על החוק.

גלעד ארדן: אני חשבתי על השם הזה מחדש, ואני לא רואה בו שום בעיה נוכח המציאות.

גלעד ארדן: אין ספק, שהחלטת משרד התחבורה נועדה לצמצם במשהו את הייבוא האישי של כלי הרכב.

גלעד ארדן: אם הצמצום מוצדק או לא מוצדק, נברר את זה היום, אבל בהחלט מדובר בצמצום הייבוא האישי של כלי רכב.

גלעד ארדן: שנית, ככל שמוזמנות חברות שמישהו סבור שפעילותן היא בלתי חוקית, הכתובת לפעולות בלתי חוקיות זה או משטרת ישראל או המשרד הממונה אם יש אכיפה ספציפית של משרד מסוים.

גלעד ארדן: הוועדה אינה מביעה את דעתה באשר לכשירות פעילותם של גורמים, והיא אינה מכשירה אותם או לא מכשירה אותם בכך שהיא מזמינה אותם לדיון; היא מביעה את דעתה בעניין הרלוונטי לדיון.

גלעד ארדן: אין ספק שכאשר יש חברות שמופיעות בכלי התקשורת ובאינטרנט ומצהירות על עצמן שהן עוסקות בייעוץ לייבוא אישי, בסיוע לייבוא אישי – לא משנה מהי ההגדרה לפעילות הזאת, אבל בוודאי שהן מקדמות את עניין הייבוא האישי.

גלעד ארדן: לכן הן רלוונטיות לדיון, ואם מישהו חושב שפעילותן היא בלתי חוקית מוזמן לפעול מול הרשות המבצעת כדי שתהיה החלטה סופית בעניין הזה ויתבצעו פעולות אכיפה.

גלעד ארדן: עד שזה לא קרה הן חברות עסקיות לכל דבר, וככל שהן רלוונטיות לדיון, יש טעם להזמין אותם.

גדעון סיטרמן: מישהו העיר לך על השם?

גלעד ארדן: "מישהו", לא.

גלעד ארדן: הרבה "מישהו".

גדעון סיטרמן: מהמשרד?

גלעד ארדן: אני לא אמרתי שמהמשרד.

גלעד ארדן: סליחה, כן, מר סופר ממשרד האוצר טרח לפנות אלינו במכתב – דבר מאוד נדיר לזכות מבועז סופר למכתב; ובו הוא מבהיר שבהזמנה נפלה טעות.

גלעד ארדן: אני ידעתי שהאוצר מסדיר פעילויות ממשלה, אני לא ידעתי שהוא גם מסדיר פעילויות של הכנסת.

גלעד ארדן: "כן הוזמנו חברות העוסקות בייבוא אישי של רכב.

גלעד ארדן: ברצוני לציין כי על-פי חוק צו ייבוא חופשי אסור לייבא רכב המיובא באופן אישי על-ידי סוכן, כלומר הפעילות של חברות העוסקות בכך הינה בניגוד לחוק".

גלעד ארדן: אבל הוגן מבחינתו הדבר הבא: "ניתן להציג אותן כמתווכות, כיועצות או כל הגדרה אחרת שתהווה עלה תאנה לאמת שלפתחנו".

גלעד ארדן: לכן הבהרתי את הדברים.

גלעד ארדן: אבל מר סופר לא טרח להגיע לדיון.

גדעון סיטרמן: אולי הוא עוד יגיע.

לאה ורון: לא, הוא מתנצל.

גדעון סיטרמן: אנחנו גם מתנצלים.

גלעד ארדן: ההתנצלות לא מתקבלת.

גדעון סיטרמן: יש לי הרושם שאתה פותח בשם הדיון, וכשהדיון הזה יסתיים אולי נשנה את השם, אבל זה יהיה נוכח המציאות והנושאים שנעלה, על-פי בקשת חברי הכנסת.

גלעד ארדן: יכול להיות.

יוחנן פלסנר: יכולה להיות התפתחות דרמטית כזאת של שינוי שם הדיון?

גלעד ארדן: אני לא מעריך, זאת כברת דרך גדולה מדי לעשות בבוקר כזה.

גלעד ארדן: בעוד עשרים דקות יש לנו תרגיל חירום לאומי.

גלעד ארדן: עוד לא ברורות ההשלכות לגבי החדר הזה.

גדעון סיטרמן: צריך לעבור מפה?

קריאה: החדר הזה עומד בדרישות?

לאה ורון: לא.

רונית תירוש: עושים תרגיל ממש, עוברים מכאן?

גלעד ארדן: אני לא יודע.

גלעד ארדן: כמיטב פעילות הכנסת ומשרדי הממשלה, שום דבר לא אומרים לך מראש.

גלעד ארדן: לפני עשר דקות העוזרת שלי מסרה לי שאולי נצטרך לעזוב כאן.

רונית תירוש: למקלט האטומי?

לאה ורון: אבל אולי זה כל הרעיון בתרגיל, לא להודיע מראש לאן הולכים, אלא למדוד זמן מה קרה, לאן הלכנו.

רונית תירוש: אבל אנשים צריכים לדעת מה הם עושים.

לאה ורון: יבחנו אותנו.

גלעד ארדן: נאפשר לחברי הכנסת להציג את הצעותיהם.

רונית תירוש: אני אציע שנתכופף מתחת לשולחן.

גדעון סיטרמן: זה יהיה הדבר הכי דרמטי בישיבה.

גלעד ארדן: כן.

גלעד ארדן: חברי הכנסת יציעו את הצעותיהם.

גלעד ארדן: נתחיל עם חברת הכנסת תירוש.

רונית תירוש: תודה על הדיון.

רונית תירוש: אולי בהתייחסות להערה של מנכ"ל משרד התחבורה לגבי השם, אולי המילה "כוונה" אינה במקומה; אבל עובדה היא שכנראה, יצומצם הייבוא האישי.

רונית תירוש: אז לא הייתי מגדירה "כוונת המשרד", כי לא הייתה לכם כוונת מכוון.

רונית תירוש: אני אמנה כאן כמה טענות שיש שכולן מתכווננות למשפט אחד ארוך שאותו אני טוענת.

רונית תירוש: אנחנו בסוג של כלכלה שמתפתחת לכיוון שוק חופשי, תחרות שמביאה רק דברים טובים, בעיקר: הוזלה של מחירים, יכולת להביא לכדי צרכנות נבונה, ביקורתית, השוואתית, וכמובן – טובת הצרכן.

רונית תירוש: למה ועדת כלכלה?

רונית תירוש: כי בוועדת כלכלה אנחנו תמיד מחפשים את טובת הצרכן בלי להתייחס לטיעונים, כי אני מניחה שהטענה "מי עלול להיפגע" – עשירון זה או אחר – אינה תקפה כי אנחנו נעזור לכל הצרכנים באשר הם בכל עשרת העשירונים.

רונית תירוש: יתרה מכך, אני מקדימה ואומרת שככל שעלות הרכבים היקרים האלה שבדרך כלל מיובאים בייבוא אישי ירדה, גם בהשוואה ובפרופורציה מתאימה ירדו גם המחירים של המכוניות הבינוניות והקטנות, כי הן לא יכולות להישאר בעלויות שלהן כיום.

רונית תירוש: יש לי מספר טענות: ראשית, בעניין אגרה – אני לא יודעת אם יש פיקוח על האגרה.

רונית תירוש: אני מדברת על אותה אגרה של היבואנים המורשים שנעה מ-120 ₪ - ואני לא יודעת לומר באיזו שנה – וזה מגיע היום לכדי 7,000 שקלים, ואף אחד לא מבטיח שזה לא יעלה גם ל-100 אלף שקלים, אני בכוונה מקצינה.

רונית תירוש: כי באין פיקוח אני לא מבינה איך זה יכול להיות.

רונית תירוש: דרך אגב, היום גובים 1,000 שקל, ויש כאלה שגובים 7,000 שקל, אז אני לא יודעת מי קובע את התעריף, ואני שואלת על מה – על זה שיישב פקיד וירשום מסמך של שלושה או עשרה משפטים?

רונית תירוש: על זה משלמים 7,000 שקל?

גדעון סיטרמן: את מתכוונת לאגרת שירות?

עוזי יצחקי: לא ברור לנו.

גלעד ארדן: מה לא ברור?

גלעד ארדן: כתב שירות.

עוזי יצחקי: היא אמרה אגרה.

עוזי יצחקי: המנכ"ל שואל אם זה אישור שירות.

גלעד ארדן: הסכומים מוכרים לכם?

גדעון סיטרמן: כן.

גלעד ארדן: אז תניחו שלזה היא מתכוונת, לכתב השירות.

גלעד ארדן: השם המקצועי פחות חשוב.

רונית תירוש: כשאני רוצה להביא ייבוא אישי של מכונית אני צריכה להביא אישור מאותו יבואן כדי שאכן יינתן לי שירות בארץ לחלפים, לתיקונים וכדומה.

גדעון סיטרמן: התשלום שמשלמים ליבואנים.

רונית תירוש: נכון.

רונית תירוש: אמרתי, זה נע בין 120 שקלים ל-1,000 שקלים ול-7,000 שקלים היום.

רונית תירוש: היום גובים גם 1,000 וגם 7,000, ואני לא מבינה את ההבדלים האלה.

רונית תירוש: יש גם יבואנים, כמו BMW – אבל אני לא אזכיר יותר שמות, רק אומר שהיבואנים של החברות היקרות בכלל לא נותנים אישור ולא מוכנים שייבאו.

רונית תירוש: שנית, האיסור של משרד התחבורה להביא רכבים מארצות הברית משום שהתקן שונה.

רונית תירוש: שאלתי במה זה שונה.

רונית תירוש: אני כבר לא מדברת על זה שפתאום אנחנו כבר יותר טובים מארצות-הברית, התקינה שלהם לא מספיק טובה לנו.

רונית תירוש: בוועדת כלכלה אנחנו מטפלים בהרבה מאוד יוזמות ומשתדלים להשתוות לארצות-הברית, ופה פתאום לא.

רונית תירוש: אני שאלתי במה זה שונה; אז הרכב שונה בפנסים שלו ובשעון שלו.

רונית תירוש: יש שעון במיילים ולא בקילומטרים אף על פי שבשעון הדיגיטלי אפשר ללחוץ ולראות גם בקילומטרים, אבל לא נורא.

רונית תירוש: אני הבנתי שגם אפשר להחליף בלי בעיה את הפנסים ואת השעון, אבל עדיין משרד התחבורה אינו מאפשר להביא משם.

רונית תירוש: אותה חברה שציינתי קודם מייבאת מארצות-הברית

רונית תירוש: את ג'יפ X5 שמיוצר רק בארצות-הברית – אז איך זה מסתדר עם כל המדיניות הזאת?

רונית תירוש: למה יבואן יכול להביא משם?

רונית תירוש: שאלה נוספת היא – ניתן לייבא רק מארץ הייצור.

רונית תירוש: כלומר אם רכב שיוצר בגרמניה אני מביאה אותו דרך ארצות-הברית, מסתבר שאני מביאה אותו משם כי לי זה שווה יותר, זה זול יותר.

רונית תירוש: הם לא מרשים.

רונית תירוש: והשאלה שלי למה.

רונית תירוש: למה אתם גובים 105% על כך שאני מביאה אותו מארץ הייצור, אבל אם אני לא אביא אותו לא דרך ארץ הייצור זה 120%?

גדעון סיטרמן: את מדברת על המס.

רונית תירוש: ודאי.

רונית תירוש: אני טוענת שהציבור נמצא בנחיתות לעומת היבואנים.

רונית תירוש: כי אם אני עדיין מתעקשת להביא מכונית בייבוא אישי אף על פי שזה עולה לי תיווכים – אגב, נדמה לי שאתה התראיינת לאחת הכתבות ואמרת שאתה רוצה לבטל את המָכֶרים, ובאמת הלוואי שמָכֶרים יבוטלו מן העולם, כל משרדי הממשלה ומשרדי הרשויות המקומיות נגועים בזה, לצערי הרב.

רונית תירוש: אבל נניח שאני משלמת למכר ולדילר, למשיט, לאנייה, למוכס ולמכס, ועדיין זה שווה לי בהפרשים של מינימום 30% – אז אין פיקוח?

רונית תירוש: כמה אפשר לשדוד את הציבור לאור יום בחסות המדינה?

רונית תירוש: זה שוד לאור היום בחסות המדינה.

רונית תירוש: אתם נתתם להם גיבוי בתקנות החדשות שלכם.

רונית תירוש: אני לא רוצה לומר שמתנהגים כמו קרטל, אבל נורא מוזר לי שבכל המכוניות מאותו סוג, אין אינדיקציה לעלות הבסיסית שעלתה לכל רכב, ומשום-מה כולם נעים סביב אותו מחיר.

רונית תירוש: הייתה עכשיו כתבה על ה"אינפיניטי" שעוד לא תמחרו אותו, כי עדיין לא קיבלו הנחיות מהיצרן.

רונית תירוש: אני חושבת אחרת.

רונית תירוש: אני חושבת שהוא עוד לא החליט איפה הוא ממתג אותו בין הג'יפים.

רונית תירוש: הרי הוא יודע בדיוק את העלויות, אבל הוא עוד לא החליט כי הוא צריך למתג.

רונית תירוש: בשורה התחתונה אני אומרת שאתם מצמצמים עד כדי מבטלים אפשרות לתחרות שממנה רק הצרכן יכול להרוויח אם היא תחרות ואם היא לא.

רונית תירוש: כמובן, הצרכן מפסיד, ובגדול.

גלעד ארדן: אני מציע לשמוע גם את חבר הכנסת פלסנר ולאחר-מכן גם נציגים שהגיעו לכאן, ואתה תשיב לכולם?

גדעון סיטרמן: בוודאי, אני בעד לשמוע.

גלעד ארדן: בבקשה, חבר הכנסת פלסנר.

יוחנן פלסנר: בוקר טוב.

יוחנן פלסנר: תודה רבה, יושב ראש הוועדה.

יוחנן פלסנר: אני מודה לכך שקיבלת את בקשתי לקיים דיון אף על פי שאני לא חבר מן המניין בוועדה.

יוחנן פלסנר: הנושא מתחבר למה שהעלתה חברת הכנסת תירוש, אבל מהיבט קצת אחר.

יוחנן פלסנר: המצב הקיים, על-פי הבנתי, בימים אלה מתקיים דיון בנושא בחינת התקינה של ייבוא רכבים על-ידכם.

יוחנן פלסנר: אתה יכול לאשר לי או לא, זה נושא שרציתי להבין.

יוחנן פלסנר: אם יתקיים דיון ועומדת להתקבל החלטה רציתי להעלות מספר שיקולים לגבי התקינה האמריקנית מול התקינה האירופית וההשלכות של זה על הצרכנים.

יוחנן פלסנר: המצב הקיים במדינת ישראל כיום, על-פי הבנתי, הוא שעל הכביש נוסעים רכבים בעיקר בתקינה האירופית, אבל גם רכבים שעומדים בתקינה האמריקנית.

יוחנן פלסנר: אלה רכבים משלושת היצרנים האמריקנים שקיבלו אישור לכך, וכמובן, רכבים שהגיעו בייבוא אישי.

יוחנן פלסנר: זאת אומרת שעל הכביש היום נמצאים רכבים גם בתקינה אמריקנית וגם אירופית.

יוחנן פלסנר: מדוע זה חשוב?

יוחנן פלסנר: כי מצד אחד יש כבר רכבים בתקינה אמריקנית; מצד שני אין אישור להביא רכבים שמיוצרים לטובת השוק האמריקני – רכבים יפנים ורכבים אירופיים שמיוצרים עבור השוק האמריקני למדינת ישראל – אלא רק רכבים של אותם שלושה יצרנים ורכבים בייבוא אישי בהינתן המגבלות שדיברה עליהן חברת הכנסת תירוש.

יוחנן פלסנר: למה חסימת הייבוא הזאת שאני מנסה להבין את ההיגיון מאחוריה, חשובה?

יוחנן פלסנר: יש שני טיעונים - - - שאמורים להביא לפתיחת הייבוא: ראשית, הטיעון הכלכלי שמחולק להגדלת ההיצע והגדלת מגוון המודלים שיעמדו לרשות הצרכן, וכמובן הורדת העלויות.

יוחנן פלסנר: הרכבים שמיוצרים עבור השוק האמריקני, חלקם לפחות, בתהליך הייצור שלהם יש תשומות דולריות, ובגלל הירידה בערך הדולר סביר להניח שתהיה גם הורדה בעלויות.

יוחנן פלסנר: בשורה התחתונה אנחנו נפתח את השוק הישראלי לרכבים שהתקבלו במחיר מוזל, הורדת מחיר לצרכנים, הגדלת היצע.

יוחנן פלסנר: מבחינת הצרכן בעידן של גלובליזציה המטרה היא להקל על הצרכנים.

יוחנן פלסנר: אנחנו צריכים טיעון חזק כדי למנוע את זה.

יוחנן פלסנר: טיעון נוסף הוא טיעון סביבתי.

יוחנן פלסנר: יש הבדל גדול בין התקינות ויש עניין של סרבול תקינות, אבל בהנחה שאני אשמע את הטיעון הזה ממך, הוא לא עונה בקנה אחד עם העובדה שגם ככה יש רכבים אמריקניים עם תקינה אמריקנית על הכביש במדינת ישראל.

יוחנן פלסנר: התקן האמריקני, בין שאר ההבדלים, מחייב התקנת מערכות ORVR של השבת אדי דלק.

יוחנן פלסנר: 60% מזיהום האוויר במדינת ישראל הוא בגלל רכבים.

יוחנן פלסנר: ההערכה היא ש-8% מ-60% האלה מקורם באדי דלק.

יוחנן פלסנר: אם נאפשר את אותן מערכות ORVR שמונעות זיהום שנובע מאדי דלק- -

גלעד ארדן: אתה מתכוון למערכות מישוב דלק שדואגת לכך שהאדים לא ייצאו החוצה, אלא יישארו.

יוחנן פלסנר: כן.

גלעד ארדן: למיטב ידיעתי, יש יוזמה של המשרד להגנת הסביבה לחייב דווקא את תחנות הדלק להתקין את המערכות האלה ולא בכלי הרכב.

יוחנן פלסנר: יש לי כאן מכתב מהשר להגנת הסביבה לשר התחבורה שבו הוא מבקש ממנו לשקול התקנת מערכות להשבת אדי דלק גם ברכבים.

יוחנן פלסנר: יש כאן שיקולים, והשאלה הפרקטית היא מה יביא את התוצאה בסופו של דבר.

יוחנן פלסנר: אלה מערכות שעולות 8-5 דולר לרכב לעומת החיוב של חברות הדלק שזה עשרות אלפי דולרים, לפחות על-פי הבנתי.

יוחנן פלסנר: השאלה היא למה צריך לבחור ולא לאפשר גם וגם, כי ייקח הרבה זמן עד שכל תחנות הדלק יתקינו, אם בכלל, וייקח הרבה זמן עד ששוק הרכב כולו יגיע עם מערכות של השבת אדי דלק.

גלעד ארדן: השאלה היא מי יותר חזק – איגוד חברות הדלק או איגוד יבואני הרכב.

גלעד ארדן: זה בהומור.

יוחנן פלסנר: לא זה יקרה ביום אחד, ולא זה יקרה ביום אחד.

יוחנן פלסנר: יש כאן טיעון סביבתי משמעותי, טיעון כלכלי משמעותי.

יוחנן פלסנר: המצב הקיים הוא שבין כך ובין כך נמצאים רכבים רבים שעומדים בתקינה האמריקנית.

יוחנן פלסנר: אני רוצה להבין את ההיגיון, ובעיקר אם התקיים בימים אלה דיון בנושא התקינה.

יוחנן פלסנר: תודה רבה.

גלעד ארדן: לגבי התחרות, מהנתונים שאספנו לקראת הדיון, מכלל 28 יבואנים, 3 יבואנים מחזיקים למעלה מ-50% משוק הרכב בישראל: דלק, כלמוביל ו-UNION; יחד עם צ'מפיון ו-UMI זה למעלה מ-70% מהשוק.

גלעד ארדן: אני לא יודע אם זה רלוונטי לתחום הזה, כי כל אחת משווקת רכבים מסוג אחר, אבל במסגרת הדיונים על קבוצות ריכוז וחוקים שנדון בהם בתחילת המושב הבא, יכול להיות שיש מקום גם לחשיבה בעניין הרכב בישראל.

גלעד ארדן: ודאי שנשאל את בועז סופר כשהוא יואיל להגיע לכאן בקשר לייבוא המקביל ולהחלטות שנתקבלו בעבר ב-2004 – איפה עומד היישום כשאנחנו כבר באמצע 2008.

גלעד ארדן: אבל זאת כבר שאלה אחרת.

גלעד ארדן: היא קשורה גם לדיון של היום, אבל אנחנו עדיין לא יכולים לדון בה.

אבשלום וילן: מתברר שכלכלית כדאי לחדש את ייצור הסוסיתא.

גלעד ארדן: הדיון פתוח לכל מי שרוצה להביע את דעתו, כיוון שמנכ"ל משרד התחבורה ביקש להשיב בסוף הדיון לכל הטענות.

יוחנן פלסנר: הוא ייתן את תשובתו בממ"ד.

גלעד ארדן: אני עדיין לא קיבלתי פנייה רשמית מאף גורם מהכנסת שאנחנו צריכים להשתתף בתרגיל, ולכן כיושב ראש הוועדה אני לא מבקש מאף אחד מכם לעזוב את החדר.

גלעד ארדן: בבקשה.

צביקה פולק: אני מנכ"ל קבוצת כלמוביל יבואני מיצובישי, יונדאי ומרצדס.

צביקה פולק: אין ויכוח על כך שכלכלה חופשית והטבת מצבו של הצרכן הם מטרה ראויה.

צביקה פולק: יסכימו איתי כולם, גם חברת הכנסת תירוש, שזה צריך להיעשות במסגרת שמירה על החוק ושוויון בפני החוק.

רונית תירוש: זה words without saying.

צביקה פולק: נכון.

צביקה פולק: מדינת ישראל יכולה לחוקק חוקים ותקנות ככל שהיא רוצה.

צביקה פולק: זאת זכותה.

צביקה פולק: מרגע שקיימים חוקים ותקנות כולנו מחויבים לעמוד בהם.

צביקה פולק: הייבוא – so called האישי – כמו שהוא מבוצע היום עובר על תקנות וחוקים במדינת ישראל, ומי שאינו עובר על התקנות והחוקים, למשל יבואן כמונו, איננו מסוגל לייבא רכבים מאותו סוג ובאופן שמייבאים – so called בייבוא האישי.

צביקה פולק: אז אם ישַנו את החוקים ואת התקנות- -

רונית תירוש: תסביר.

צביקה פולק: אני אסביר.

צביקה פולק: התקנה אומרת – בצדק או לא בצדק, זה לא משנה כרגע – שאסור לייבא מארצות הברית רכבים שיוצרו באירופה, והם בתקינה אמריקנית.

צביקה פולק: רוב המוחלט של הרכבים המיובאים הם רכבים שמיוצרים באירופה ומיובאים מארצות-הברית בתקינה אמריקנית.

גלעד ארדן: אסור לייבא באופן סדרתי או אסור לייבא באופן אישי?

צביקה פולק: אסור לייבא גם באופן סדרתי וגם בכלל.

צביקה פולק: רוב הרכבים שמיובאים עד היום, מיובאים בניגוד לתקנות האלה.

רונית תירוש: למה הם גובים 120% על זה?

צביקה פולק: לדעתי, הם לא גובים 120%, זה פשוט לא נכון.

צביקה פולק: המס על רכב מארצות-הברית שיוצר באירופה, והמס על רכב מארצות-הברית שמיוצר בארצות-הברית, לפי הסכמי הסחר החופשי, הוא מס זהה- -

רונית תירוש: זה לא נכון- - -

צביקה פולק: זה גם לא העניין.

צביקה פולק: העניין הוא שהרכבים האלה מיובאים בניגוד לתקנות וחוק.

גלעד ארדן: אולי לא הבנת את חברת הכנסת תירוש, לדעתי היא לא התכוונה לגובה הסכום, אלא אם הייבוא לא חוקי, איך המדינה גובה עליו מסים.

גלעד ארדן: זאת השאלה.

רונית תירוש: בדיוק.

צביקה פולק: לא יודע.

גלעד ארדן: עצם גביית המס מגלה את דעתה של המדינה שהיא לא רואה בזה דבר פסול.

צביקה פולק: אני לא המדינה, אני יבואן- -

גלעד ארדן: הרי כדי לעלות על הכביש הרכב צריך טסט.

גלעד ארדן: הוא נעזר במדינה כדי לעלות על הכביש.

צביקה פולק: אני לא מייצג את המדינה, אני מייצג יבואן שומר חוק שמבקש שוויון בפני החוק, וכל מה שהמדינה תחליט זה בסדר, אבל אז צריך להיות שוויון.

צביקה פולק: לא יכול להיות שכיבואן אני לא מסוגל להתחרות באמת עם so called היבוא האישי- -

רונית תירוש: אתה יכול.

צביקה פולק: אני לא יכול.

רונית תירוש: אתה יכול כי ברגע שתוריד את המחיר, האמן לי, אף אחד לא יטרח בשביל הפרש של כמה אחוזים, שאתה עדיין מרוויח, לעשות את כל ה"מָכֶריה" הזאת.

רונית תירוש: עובדה שבדלק מוטורס הם ממעטים להביא בייבוא אישי כי הוא הוריד את המחירים לרמות כאלה ששווה לנו- -

צביקה פולק: זה לא מדויק, את תרשי לי.

רונית תירוש: זה מדויק מאוד.

רונית תירוש: למה על כל דבר שאני אומרת אתה אומר לי "לא מדויק"?

צביקה פולק: אני אסביר.

צביקה פולק: ראשית, זה קודם כול העיקרון של שוויון בפני החוק.

רונית תירוש: זה בסדר.

צביקה פולק: אבל העיקרון הזה לא נשמר- -

רונית תירוש: מדוע?

גלעד ארדן: זאת הפקת לקחים לעתיד.

גלעד ארדן: בטוח שיש עכשיו אזעקה?

קריאות: כן.

גלעד ארדן: אז הנה, כבר הפקנו לקח אחד למלחמה, שיגבירו את הווליום.

לאה ורון: גם אם תיפול פצצה אנחנו נמשיך לקיים את הדיונים.

גלעד ארדן: יש פה גג נפתח לחדר הזה, צריך לדעת לסגור את הרפפות.

גלעד ארדן: נאפשר למר פולק להשלים את דבריו.

צביקה פולק: העיקרון של שמירה על החוק ושוויון בפני החוק, חד-משמעית לא נשמר פה.

צביקה פולק: הבקשה הראשונה שלי היא שתשמרו על השוויון.

צביקה פולק: יש כאן עוד כמה דברים שנאמרו, והם פשוט לא מדויקים.

צביקה פולק: ראשית, דובר על שמירת איכות הסביבה.

צביקה פולק: התקינה האמריקנית באיכות הסביבה נחותה מהתקינה האירופית.

צביקה פולק: התקינה האירופית יותר מחמירה ואיכות הסביבה בה חזקה יותר מזו של התקינה האמריקנית.

יוחנן פלסנר: על סמך מה אתה אומר את זה?

גלעד ארדן: כמה טיוטות "קמרי" היברידיות הוקצו לישראל דרך היבואן?

יוחנן פלסנר: זה פשוט לא נכון.

גלעד ארדן: זה לא רק עניין התקינה, יש פה גם עניינים אחרים שמשפיעים על הדגמים שמגיעים, על הכמויות שמגיעות.

צביקה פולק: הטיוטות ההיברידיות מגיעות הנה בתקינה אירופית.

צביקה פולק: זה לא קשור.

צביקה פולק: התקינה האירופית של פליטות היא חזקה יותר מהתקינה האמריקנית.

גלעד ארדן: אני מסכים איתך, אבל זה לא עוזר כשלדוגמה אין שום דגם של רכב מנהלים שמציע רכב היברידי.

צביקה פולק: זה לא קשור לייבוא אישי.

רונית תירוש: לא שמענו, אדוני המנכ"ל.

אבי בלשניקוב: הייתה צפירה, יש הנחיה שצריכים- -

לאה ורון: לא שמענו.

לאה ורון: מר בלשניקוב, לא נשמעה כאן צפירה.

אבי בלשניקוב: לא הייתה פה צפירה?

אבי בלשניקוב: בכל המדינה נשמעה.

לאה ורון: לא.

גלעד ארדן: אדוני מנכ"ל הכנסת, היה צריך לפחות להודיע - -

אבי בלשניקוב: הודענו לכל מי שצריך להודיע- -

גלעד ארדן: אז לי לא הודעתם.

גלעד ארדן: גם לי צריך להודיע, ואני ממשיך לנהל את הדיון.

אבי בלשניקוב: אבל יש תרגיל- -

גלעד ארדן: בסדר, יש תרגיל.

אבי בלשניקוב: אנחנו מתרגלים ומוציאים כסף רב על התרגולים האלה.

אבי בלשניקוב: אני מאוד מבקש.

אבי בלשניקוב: כל הכנסת מתרגלת כרגע- -

רונית תירוש: לאן?

גלעד ארדן: אז אם אתם מוציאים כסף רב, אני אשתתף בתרגיל, אבל אתם בזבזתם הרבה כסף כיוון שלא הודעתם מראש מה אנחנו אמורים לעשות.

גלעד ארדן: כך לא מבצעים תרגיל.

גלעד ארדן: עכשיו תגיד בבקשה מה צריך לעשות, כי אני כיושב ראש הדיון לא יודע מה להגיד לנוכחים שהזמנתי.

אבי בלשניקוב: העובדים יודעים מה צריך לעשות.

אבי בלשניקוב: אני מאוד מבקש לרדת כרגע לחדרים המוגנים.

אבי בלשניקוב: זה לא ויכוח, גלעד.

גלעד ארדן: בסדר, זה לא ויכוח.

גלעד ארדן: אתה עושה את זה מול התקשורת, זה לא ויכוח.

אבי בלשניקוב: הייתה צפירה, בגלל זה אני פה.

אבי בלשניקוב: אתם הוועדה היחידה.

אבי בלשניקוב: קדימה.

רונית תירוש: אנחנו הוועדה היחידה שבאה בפגרה.

רונית תירוש: (20 דקות הפסקה)

גלעד ארדן: מר פולק, בבקשה.

צביקה פולק: הנושא הזה מורכב, יש הרבה ויכוחים בעניין איכות הסביבה ועוד.

צביקה פולק: האמירה שלנו היבואנים היא עקרונית: עמידה על החוק ושוויון בפני החוק.

צביקה פולק: למשל, בייבוא אישי מביאים רכבים משומשים שאסורים לייבוא בידי יבואנים מורשים- -

קריאה: אבל זה בכל העולם.

צביקה פולק: אני כיבואן אאפשר לו את השוויון, ואני מתחייב שהרכב שלי יהיה יותר זול מהרכב המיובא בייבוא אישי.

צביקה פולק: אם הייתי יכול להביא את הרכבים מהמקורות שמביא ייבוא אישי, הרכב היה יותר זול.

צביקה פולק: הסיבה שהרכב שלנו שמיוצר בארצות-הברית יותר יקר, היא מכיוון שאני לא יכול לייבא אותו באופן שמייבאים אותו בייבוא האישי.

גלעד ארדן: אתה יכול להסביר?

גלעד ארדן: אם מדובר בדגם זהה- -

צביקה פולק: אני אסביר בדיוק.

צביקה פולק: אם הייתי יכול לרכוש מרצדס ML ישירות אצל דילר בארצות-הברית באופן שהייבוא האישי מביא אותו, שהוא מנוגד לתקנות, הייתי יכול להביא אותו יותר זול.

גלעד ארדן: אתה משלם ליצרן יותר אף על פי שאתה קונה בהיקפים גדולים מאשר יועץ לייבוא אישי שמזמין שלושה בשנה וקונה מדילר בארצות-הברית.

צביקה פולק: חד-משמעית.

צביקה פולק: אם היה פה נציג האוצר- -

גלעד ארדן: אני מנסה להבין למה.

צביקה פולק: אני אסביר.

צביקה פולק: אם היה פה נציג האוצר הוא גם יכול היה לראות רשומונים, כי הרי זה שקוף בפניו.

צביקה פולק: אני לא היחיד, אני מייצג יבואנים.

צביקה פולק: חד משמעית, באופן שיבואן אישי קונה ובאופן שייבוא so called אישי קונה, אני משלם יותר ב- FOB על אותו רכב- -

גלעד ארדן: מה זה FOB?

צביקה פולק: Free on Board.

צביקה פולק: אני משלם יותר על אותו רכב אצל היצרן לפני שהוא הגיע לארץ ממה שאני יכול לרכוש אצל דילר אמריקני.

גלעד ארדן: אני יכול להעלות שאלה אפיקורסית קצת?

צביקה פולק: כן.

גלעד ארדן: הרי מה שאתה אומר מנוגד לכללי השוק.

גלעד ארדן: ההיגיון אומר שמי שקונה בכמויות ועל בסיס קבוע אמור לקבל מחיר יותר זול; האם יכול להיות שהיצרן, קרי חברת מרצדס – שחברת העל שלה היא דיימלר-קרייזלר – מרגישה נוח לגבות ממך מחיר גבוה יותר בגלל החסמים שיש במדינת ישראל לייבוא אישי?

גלעד ארדן: כי היא יודעת שאין לך תחרות, אז גם אתה תרוויח יותר, גם היא תרוויח יותר – כולם יהיו מרוצים חוץ מהצרכן הסופי שמשלם בסוף יותר.

צביקה פולק: לא, זה לא משם בכלל.

צביקה פולק: עם כל הכבוד, לא דיימלר-קרייזלר ולא אף חברה עולמית ענקית עושה את מדיניות המחירים שלה לפי מדינת ישראל שהיא בעלת שוק קטן מאוד.

צביקה פולק: העובדה היא שדווקא מסיבותיו של השוק האמריקני, בגלל חולשת הדולר ובגלל התחרות בשוק האמריקני, כל הרכבים של כל החברות העולמיות שנמכרות בארצות-הברית, ולא משנה אם קוראים לזה מרצדס, BMW פולקסווגן או טיוטה, בגלל מדיניות של היצרנים הם הרבה יותר זולים בארצות-הברית מאשר באירופה.

רונית תירוש: בגלל הנחיתות של הדולר?

רונית תירוש: ומה היה לפני כן?

צביקה פולק: בגלל השוק האמריקני.

גלעד ארדן: הם רוצים לתת העדפה למכירות שם.

צביקה פולק: זה לא צריך לעניין אף אחד, וזה בסדר.

צביקה פולק: אני רק רוצה להעמיד דבר שיהיה ברור: אם היה שוויון בפני החוק גם אני הייתי יכול להביא את הרכבים האלה במחירים הרבה יותר זולים.

צביקה פולק: הפערים במחירים אינם נובעים- -

גלעד ארדן: רק שתי שאלות אחרונות.

גלעד ארדן: זה נשמע לי לא סביר מה שאתה אומר, שאם היה מותר גם לך להביא, והיית מביא בדרך הזאת, היית מביא בזול.

גלעד ארדן: כי הם היצרן דיימלר-קרייזלר רוצה לשווק בארצות-הברית במחיר זול יותר ולהרוויח יותר כאן, הוא לא יאפשר לך את זה, הוא לא מטומטם.

גלעד ארדן: כמו אם מישהו שהוא זכיין מורשה של מרלבורו במדינה אחרת יכניס לישראל לא דרך אלישר, הוא יאבד את הזיכיון גם במדינה שיש לו בה זיכיון.

גלעד ארדן: כי היצרן רוצה להחליט על מדיניות המחירים שלו בכל מדינה, והוא לא ייתן למי שהוא נתן לו זיכיון כאן, לשנות את הדבר הזה.

צביקה פולק: אבל אז זאת בעיה שלי.

צביקה פולק: אם אתה מאפיין לי שוויון בפני החוק, אז אני יכול ללכת ליצרן שלי- -

גלעד ארדן: מאה אחוז.

צביקה פולק: אני באמת רוצה לומר: אף אחד לא אוהב תחרות, גם אני לא, אבל אם יש תחרות, ואם רוצים לעשות תחרות- -

גלעד ארדן: אף אחד מבעלי האינטרס.

צביקה פולק: אף אחד לא אוהב תחרות, גם ייבוא אישי לא אוהב תחרות.

גלעד ארדן: הציבור אוהב תחרות.

צביקה פולק: הציבור אוהב תחרות, וזאת זכותו.

צביקה פולק: אם יש תחרות, זה בסדר, והמדינה תחוקק כל חוק שהיא חושבת שנכון לחוקק, היא צריכה לדאוג שיישמר השוויון ושכולם יוכלו לפעול באותם כללים, ומי שלא פועל לפי החוק, היא צריכה לאכוף את זה.

גלעד ארדן: שאלה אחרונה: האם רשת המוסכים שלכם היא רווחית או הפסדית?

צביקה פולק: אני לא יודע מהו דוח רווח והפסד של הזכיינים שלי.

צביקה פולק: אסור לי.

צביקה פולק: יושב פה הממונה על ההגבלים, והוא יודע שאסור לי.

גלעד ארדן: הוא לא יכול לדעת אם הם מרוויחים או מפסידים?

גלעד ארדן: אין מוסך בבעלותך?

צביקה פולק: אני יודע במקרה של מוסך בבעלותי, ורוב המוסכים שהם רשתות של זכיינים – לא רק אני לא יודע, גם אסור לי לדעת.

גלעד ארדן: ומה שבבעלותך?

צביקה פולק: המוסכים המרכזיים הם בדרך-כלל הפסדיים- -

קריאות: - - -

קריאה: אגף השירות והחלפים, לא המוסכים.

צביקה פולק: אני אסביר.

צביקה פולק: היבואן מחזיק מוסך מרכזי כי הוא מחויב, ובדרך-כלל- -

גלעד ארדן: אני יודע, לכן אני שואל את השאלה.

צביקה פולק: אצלנו למשל, יותר ממחצית הכניסות למוסך מרכזי הן לטיפולים ולתיקונים באחריות.

צביקה פולק: היצרן אינו מאפשר להרוויח על טיפולים באחריות, הוא מחזיר רק את עלות החלק- -

גלעד ארדן: מי שמביא רכב בייבוא אישי, אין לו אחריות, נכון?

צביקה פולק: יש לו.

קריאה: אין לו אחריות.

גלעד ארדן: הוא מקבל טיפולים חינם?

קריאה: יש לו אחריות יצרן.

אתי רייטן: אצלכם יש אחריות, לא אצל כולם.

צביקה פולק: אני מחויב על-ידי מרצדס העולמית לתת אחריות- -

גלעד ארדן: זאת מדיניות היצרן.

צביקה פולק: - - ואין אפליה, לא משנה איך הרכב הגיע לארץ.

צביקה פולק: אותו יחס בדיוק- -

גלעד ארדן: גם מיצובישי ככה?

צביקה פולק: וגם יונדאי.

צביקה פולק: לדעתי, לרוב היצרנים שאני מכיר בעולם יש מה שנקרא World Wide Warranty.

צביקה פולק: אני לא יכול להגיד שיש למאת האחוזים, אבל בוודאי לאלה שיש להם הרבה ייבוא, כמו פולקסווגן, אודי, BMW יש בכל העולם.

צביקה פולק: זה בכלל לא משנה איך הרכב הגיע לארץ; אם יש לו סמל של מרצדס אני מחויב לתת לו אחריות בדיוק כמו למישהו שרכש אצלי.

צביקה פולק: אין אפליה בעניין הזה.

צביקה פולק: אני לא בטוח שאנשים יודעים: הרוב המוחלט של הרכבים שמגיעים בייבוא אישי הם רכבים משומשים.

צביקה פולק: הם אינם רכבים חדשים.

צביקה פולק: אני כיבואן לא יכול להביא רכב משומש לארץ, גם אם אני רוצה.

אבי מושל: אני סגן ראש אגף זיהום אוויר במשרד להגנת הסביבה.

אבי מושל: פחות מטרידים אותי ההבדלים בין התקינה האמריקנית לבין האירופית- -

גלעד ארדן: פחות מטריד אותך?

אבי מושל: זה פחות מטריד אותי- -

גלעד ארדן: ההבדלים הם לא גדולים?

אבי מושל: ההבדלים מתנדנדים: לפעמים התקינה האירופית משיגה, לפעמים התקינה האמריקנית משיגה.

אבי מושל: כיום התקינה האירופית קצת יותר מתקדמת- -

גלעד ארדן: מר פולק, זה קצת סותר את מה שאדוני אמר.

צביקה פולק: לא, הוא אמר: כיום התקינה האירופית יותר מתקדמת.

גלעד ארדן: הוא אמר "לעיתים".

צביקה פולק: כיום האירופית יותר מתקדמת.

אבי מושל: זה לא קבוע, אבל זה פחות מטריד אותי.

אבי מושל: מה שיותר מטריד אותנו זה היכולת לבקר את הפליטה של כלי הרכב שמגיעים ארצה בייבוא אישי.

אבי מושל: היכולת לבקר רכב משומש מאוד מוגבלת וגם אם מדובר ברכב חדש שמייבאים אותו בייבוא אישי, היכולת של משרד התחבורה לבקר את העמידה בתקנים של אותו רכב היא מאוד מוגבלת, ולכן מבחינתנו יש חשיבות גדולה לייבא את כלי הרכב בצורה מסודרת.

רונית תירוש: אני רוצה להבין, היצרן מייבא ליין עבור ייבוא אישי וליין עבור יבואנים מורשים?

אבי מושל: יש ליינים שמיוצרים עבור מדינות שלישיות- -

גלעד ארדן: כמו ארצות-הברית- -

קריאות: - - -

אבי מושל: - - -

רונית תירוש: לא נלך לקיצוניות הזויה.

רונית תירוש: אנחנו מדברים פה על עקרונות מאוד מרכזיים, עזוב דברים הזויים.

רונית תירוש: אני לא מגיעה מזימבבואה- -

אבי מושל: לא הזויים.

רונית תירוש: למה לי לחשוד שהפליטה שונה?

רונית תירוש: האם יש קווי ייצור שונים שאחד מהם מיועד לייבוא האישי והאחר ליבואנים מורשים?

אבי מושל: יש קווי ייצור שמיועדים למדינות שונות שיש בהן תקינה אחרת.

יוחנן פלסנר: את מדברת על ייבוא אישי של רכבים עם תקינה אמריקנית או רכבים בייבוא אישי מכל תקינה?

רונית תירוש: לא, אני שואלת בכלל – כשיצרן מייצר רכב.

רונית תירוש: מה קורה שם, צינור הפליטה שם שונה?

אבי מושל: כן.

אבי מושל: קרה שהגיעו רכבים לארץ- - -

גלעד ארדן: הטענה שלךָ לא ברורה, גם אני לא מבין אותה.

צביקה פולק: היצרן מייצר עבור אזורים שונים בעולם.

גלעד ארדן: אנחנו מדברים על רכב שמגיע מארצות-הברית.

צביקה פולק: לא כל רכב מגיע מארצות-הברית.

צביקה פולק: ההגדרה של ייבוא אישי היא כזאת שלא חייבים להביא את הרכב מארצות-הברית- -

רונית תירוש: אז תניח שמזימבבואה אסור לו להביא.

צביקה פולק: - - ואז הרכב מגיע לארץ בתקינה שקיימת באותה מדינה שהוא הגיע ממנה- -

גלעד ארדן: אני מבין, הדיון מיותר.

גלעד ארדן: נתמקד בבעיה שסביבה התכנסנו כאן – הייבוא מארצות-הברית.

גלעד ארדן: ככל שמדובר על זה לא שמעתי גם מחברי הכנסת הצעה להתיר לייבא ממדינות עולם שלישי.

גלעד ארדן: אנחנו מדברים על כך שיש היום יבואנים גדולים שמביאים רכבים שמיוצרים בארצות-הברית, ואנחנו מדברים על רכבים אירופיים שמגיעים לכאן מהשוק האמריקני – האם יש הבדל בייצור שלהם?

אבי מושל: יש הבדלים כי התקינה האירופית והאמריקנית הן לא זהות, והיום התקינה האירופית היא קצת יותר מתקדמת- -

גלעד ארדן: עכשיו אתה מתקן לאחור את הטיעון שקודם היה פחות דומיננטי.

אבי מושל: לא, אני אומר, יש תקופות שזה כך, ויש תקופות שזה כך, כרגע התקינה האירופית היא קצת יותר מתקדמת, זה מתנדנד.

אבי מושל: בעבר ייבאו כלי רכב בייבוא אישי שלא עמדו לא בזה ולא בזה.

יוחנן פלסנר: אבל אנחנו מדברים ספציפית על התרת ייבוא- -

אבי מושל: למשרד התחבורה יש קושי לאכוף עליהם את תקני הפליטה.

רונית תירוש: למה?

אבי מושל: אני לא יודע למה.

אבי מושל: עלה פה הנושא של ORVR בכלי רכב להפחתת אדי דלק בזמן התדלוק.

אבי מושל: אנחנו התחלנו מהלך ליישם את מישוב האדים בתחנות הדלק ולא בכלי רכב, ובעקבות טענות של חברות הדלק, אנחנו פנינו למשרד התחבורה לבדוק האם ניתן לייבא את כל כלי הרכב כשהם מצוידים ב-ORVR כשאנחנו יודעים מראש שיש בעיה כי היצרנים האירופיים לא מייצרים כלי רכב שמצוידים במערכת הזאת.

אבי מושל: אם אפשר יהיה ליישם את זה בכל כלי הרכב זה טוב, אבל אם חלק מכלי הרכב יגיעו עם ORVR וחלק יגיעו בלי ORVR תהיה לנו דווקא בעיה הרבה יותר גדולה כי אז יש התנגשות בין המערכות שמותקנות בתחנות הדלק לבין המערכות שמותקנות ברכב.

אבי מושל: כל אחד מהם חושב את האדים לכיוון אחר, ודווקא בגלל זה הסביבה נפגעת.

יוחנן פלסנר: אנחנו יודעים שייקח הרבה מאוד זמן -

גלעד ארדן: אני לא מציע שנפתח דיון על מישוב אדים עכשיו, נקיים על זה דיון נפרד.

גלעד ארדן: כן, בבקשה.

אמיר טפר: לי יש סוכנות של קרייזלר בפלורידה, ואני מייבא לאנשים מכוניות, לפי דרישה.

אמיר טפר: הם קונים את זה בארצות-הברית.

אמיר טפר: כמו שהמכוניות נקנות בסוכנות כרכב חדש – ואני במקרה New car diller – הן נקנות גם כרכב משומש שהוא תואם לחלוטין, אין שום הבדל.

אמיר טפר: להפך, הדרישות בארץ יותר מחמירות כי כשאני מביא רכב לארץ אני חייב להעביר אותו טסט ועושים לו בדיקת גזים, לעומת רכב שהיבואן מביא.

אמיר טפר: כל בדיקות הגזים שאני ראיתי עד היום עמדו על 0.01 ו-0.03 כשהתקן הוא 0.3%.

אמיר טפר: הפליטה הייתה הרבה פחות מהתקן.

אמיר טפר: אז אני לא יודע, כנראה, הוא משת"פ שלו, אני לא יודע, זה שטויות מה שהוא דיבר עכשיו.

גלעד ארדן: אין לי ספק שכל הדיון הזה הוא סביב זיהום אוויר.

גלעד ארדן: פשוט, היבואנים מודאגים יותר מזיהום אוויר, ואתם מודאגים פחות.

גלעד ארדן: אנחנו באמת נרכז את הדיון בזה.

גדעון סיטרמן: למה להשתמש במילה "משת"פ"?

גדעון סיטרמן: גם אם הוא לא חבר כנסת- -

רונית תירוש: נכון, תחזור בך מהמילה הזאת שיש לה קונוטציה- -

גדעון סיטרמן: אני לא מקבל את הגישה שלו.

אמיר טפר: אני לא מקבל את הטענות שלו.

גדעון סיטרמן: אז יש פה דיון תרבותי.

אמיר טפר: בסדר, אני מצטער, זאת טענה לא הגיונית.

גדעון סיטרמן: זה פקיד ממשלה- -

רונית תירוש: לא "טענה לא הגיונית", הניסוח- -

אמיר טפר: הניסוח, בסדר.

אמיר טפר: אם אני קורא 0.03- -

גלעד ארדן: בוא נתמקד בדיון.

גלעד ארדן: הגנת הסביבה חשובה לנו מאוד, אבל אני מעריך שהדיון הזה הוא בתחומים אחרים, וככל שמדובר בהחלטות של משרד התחבורה מדובר בנושא הבטיחות בדרכים ובנושא הצרכני בתחום התחבורה.

אמיר טפר: מה שחרה לי הוא שאף אחד לא היה מופיע כאן עכשיו בדיון הזה אם הדולר לא היה חלש.

אמיר טפר: פתאום כואב להם שהדולר חלש, והם לא מרוויחים כבימים קודמים; הם לא מרוויחים 100 אלף דולר על אוטו, לא 70 אלף דולר.

אמיר טפר: פתאום הם רואים שמגיעות מכוניות שהם צריכים לתת עליהם אישורי שירות, והם לא הרוויחו עליהן שקל.

אמיר טפר: זה כואב, אבל הכאב שלהם הוא לא הבעיה של האזרח הישראלי, זאת הבעיה שלהם בלבד.

גלעד ארדן: אני מבין מה אתה אומר, אבל זה עדיין לא טיעון ענייני לצורך הדיון.

אמיר טפר: זה טיעון ענייני.

גלעד ארדן: ואתם רוצים להרוויח יותר.

גלעד ארדן: כל אחד רוצה להרוויח יותר, זה דבר לגיטימי, וזה לא עניינה של הכנסת מי ירוויח מזה.

גלעד ארדן: העניין הוא האם יש הצדקה לצמצם תחרות בתחום מסוים.

גלעד ארדן: זאת השאלה בלבד בדיון הזה, אין מעבר לזה.

אמיר טפר: אנחנו בשנת 2008, זאת מדינה דמוקרטית.

אמיר טפר: זכותו של בן-אדם להביא טלוויזיה בלי חלפים להביא אותה בייבוא אישי, זכותו להביא נעלי ריבוק ונעלי אדידס.

אמיר טפר: איזו סיבה יש לא לאפשר לי להביא מכונית מסוימת שאני רוצה בה?

אמיר טפר: אני חי במדינה תרבותית, וזה חלק מהזכויות שלי.

רונית תירוש: תכף נשמע ממנכ"ל המשרד.

גלעד ארדן: תודה.

דן הרמן: אני מהנדס רכב, ובין היתר פיתחתי כלי רכב שגם העברתי אותו תקינה מלאה באירופה- -

גלעד ארדן: מטעם מי אתה פה בדיון?

דן הרמן: אני נתבקשתי על-ידי אנשים שמעוניינים להביא רכב בייבוא אישי.

דן הרמן: ההבדלים בין התקינה בארצות-הברית לבין התקינה האירופית הם די מינוריים, וכפי שנאמר שתי התקינות מנסות להחמיר את הדרישות מדי תקופה, והצעדים הם כיוון שאחד מעדכן ב-2009 והשני ב-2010, אבל בסופו של דבר הם די חופפים.

דן הרמן: מבחינת דרישות המינימום של זיהום האוויר בארץ ההבדלים הם לא רלוונטיים לדיון האם להצדיק ייבוא או לא כי ההבדלים הם מינוריים.

דן הרמן: היבט אחר הוא היבט בטיחותי, וגם בו האמריקנים והאירופים די הולכים יד ביד.

דן הרמן: כמו ששמענו דיימלר-קרייזלר זאת חברה אמריקנית ואירופית שהיה ביניהן שיתוף פעולה בפיתוח, וההבדלים הם מינוריים.

דן הרמן: למשל, הפגושים אצל האמריקנים תמיד בולטים יותר כיוון שהתקנים זהים, אבל הדרישה האמריקנית היא למהירות כפולה.

דן הרמן: כך ששוב, אין לזה רלוונטיות אמיתית לאישור תקינה או לא.

דן הרמן: לשאלתה של חברת הכנסת תירוש בעניין תהליך הייצור: כשמייצרים רכב יש לו התאמות למדינת יעד, אבל ההתאמות הן קטנות.

דן הרמן: בהתאמות לעולם שלישי מסירים שם המון עניינים של זיהום אוויר כי יש להם שם דלקים באיכויות מאוד נמוכות.

דן הרמן: זה לא רלוונטי לא לארצות-הברית, לא לאירופה וגם לא לישראל.

רונית תירוש: כלומר, אנחנו לא בפס הייצור של העולם השלישי?

דן הרמן: לא.

דן הרמן: יש לנו דברים אחרים כמו פילטרים יותר חזקים כי יש אצלנו הרבה אבק.

דן הרמן: יש הבדלים ברמות האלה, לא ברמת זיהום האוויר.

דן הרמן: לטובת הדיון הזה של הצדקה של ייבוא מקביל, הבדלי התקינה הם פשוט לא רלוונטיים.

שי הרשקוביץ: אני מנכ"ל ייבוא אישי ישיר, חברה שעוסקת במתן שירותים.

שי הרשקוביץ: אנחנו פועלים אך ורק, לפי החוק.

גלעד ארדן: כמה רכבים בשנה אתם מביאים בייבוא אישי, שלדעת מר סופר, בעברית אי-אפשר להגיד גם "ייבוא אישי" וגם "עוסקים בזה", כי זה כאילו סותר, כי אישי זה אישי.

שי הרשקוביץ: אנחנו לא מייבאים רכבים, אנחנו מסייעים ללקוחות שמעוניינים להביא רכבים בייעוץ ובליווי.

גלעד ארדן: שלא דרך היבואן.

שי הרשקוביץ: שלא דרך היבואן.

גלעד ארדן: כמה כאלה אתם עושים בשנה?

שי הרשקוביץ: זה משתנה לא מעט, מתקופה לתקופה, בהתאם למספר גורמים כמו שער המטבע- -

גלעד ארדן: ב-2007?

שי הרשקוביץ: ברשותך, אני מעדיף לא לתת את הנתונים העסקיים של החברה, אבל בסך-הכול מדובר על כ-1,000 כלי רכב בשנה האחרונה.

שי הרשקוביץ: אבל אני מניח שהנתונים ידועים.

גלעד ארדן: אלף מתוך 191 אלף שנמכרו.

שי הרשקוביץ: כן.

גלעד ארדן: חצי אחוז.

שי הרשקוביץ: הסיבות ברורות.

יוחנן פלסנר: אבל הרבה יותר יקר.

גלעד ארדן: זה הפלח הכי רווחי.

שי הרשקוביץ: אני רוצה להתייחס לכמה דברים.

שי הרשקוביץ: ראשית, לאמירה של מר פולק לגבי החוק שאינו מאפשר לייבא רכב בתקינה אמריקנית שאינו מיוצר במדינות נפט"א.

שי הרשקוביץ: אין לאמירה הזאת רגליים, לצערי.

שי הרשקוביץ: תקנה 282(ג) לא מזכירה את נושא הייבוא, אלא עוסקת אך ורק בנושא הרישום.

שי הרשקוביץ: כך שאין שום מניעה, גם לא על-פי תקנה 282(ג) להביא את הרכב, לעשות לו את ההסבה, ואז לרשום אותו בתקינה אירופית.

גלעד ארדן: אתה יכול להסביר את זה שוב, כי זה דבר חשוב.

שי הרשקוביץ: תקנה 282 עוסקת בנושא הרישום של רכב לעלייה לתנועה בארץ.

שי הרשקוביץ: היא קובעת שרישום הרכב בתקינה אמריקנית יתאפשר אך ורק אם הוא נמצא במדינות נפט"א.

שי הרשקוביץ: לגופו של עניין, רכב שנרשם היום בארץ עובר את ההסבה המתאימה, כך שבזמן הרישום שלו הוא נמצא בתקינה אירופית.

שי הרשקוביץ: לכן אין כל מניעה לאפשר את זה - -

יוחנן פלסנר: עובר הסבה לתקינה אירופית בכל ההיבטים?

יוחנן פלסנר: לא נראה לי סביר.

קריאה: ממש לא נכון.

שי הרשקוביץ: הדרישה של משרד התחבורה היא מוגדרת, וכך גם נדרש בתצהיר שמגיש כל אזרח: לעשות הסבה לקילומטר וכן לפנסים.

שי הרשקוביץ: את זה אפשר לעשות, ולכן העצירה שיצר משרד התחבורה היא עצירה לא לגיטימית.

יוחנן פלסנר: זה לא תקינה אירופית, זה שינוי- -

שי הרשקוביץ: שינוי בהתאם לדרישות משרד התחבורה.

שי הרשקוביץ: זה מה שמופיע גם ברישיון הייבוא, זה מה שנדרשים האזרחים לעשות, וזה הם עושים.

רונית תירוש: אתה בעצם אומר שפועלים לפי החוק.

שי הרשקוביץ: בהחלט כן.

רונית תירוש: יפה.

שי הרשקוביץ: בכל מה שקשור לשוויון בפני החוק, אני די תמה על העניין הזה, בעיקר בגלל העובדה שעד שנת 2002 ייבוא הרכב היה כאן ייבוא בלעדי בחוק.

שי הרשקוביץ: מאז השוק לא התאושש מזה, ולמרות ועדת סופר שפרסמה את המלצותיה ביולי 2004 עד היום הנושא הזה לא קרם עור וגידים ולא הפך הלכה למעשה לייבוא מקביל.

שי הרשקוביץ: כך שמבחינת השוויון בפני החוק, אם עד 2002 במשך עשרות שנים היה ייבוא בלעדי בחוק, אז אני לא מבין את כל הנושא הזה של שוויון בפני החוק.

שי הרשקוביץ: אגב, ועדת סופר אפילו קבעה וראתה בעין יפה את ייבוא רכבים מארצות-הברית מסיבה פשוטה של המחירים, מאחר שזה יפתח את השוק.

שי הרשקוביץ: הם ראו את זה באור נכון.

שי הרשקוביץ: משרד התחבורה היה שותף לוועדת סופר, ולכן העמדה הזאת עומדת עכשיו בסתירה לעמדה שהייתה, להבנתי, בנושא של ועדת סופר.

שי הרשקוביץ: הדרישה לקבל אישור שירות מיבואנים היא מן הסתם מכיוון שנותנים לחתול לשמור על השמנת.

שי הרשקוביץ: זאת דרישה לא לגיטימית גם לאור התקנות שיצאו לפני שנתיים שמאפשרים לכל אזרח לטפל ברכב במוסך מורשה בלי שהאחריות נפגעת במוסכי היבואנים.

שי הרשקוביץ: המשמעות היא שכיום אזרחים נדרשים לפנות לקבלת שירות וחלקים מראש במקומות שהם בכלל לא מחויבים לטפל.

שי הרשקוביץ: זאת אומרת, מדוע אני צריך לגשת ליבואן לבקש ממנו אישור שירות בחלפים אם אני בכלל לא מתכוון לטפל בו ואני גם לא מחויב לטפל בו?

שי הרשקוביץ: אנחנו ראינו את העוצמה של זה כי למעשה האמת העצובה היא שפורום גדול ומכובד נאסף כאן אך ורק מהסיבה שכמעט ביום בהיר אחד יבואני רכב החליטו לעצור את הייבוא האישי, מנעו אישור שירות וחלפים, הקפיצו מחירים- -

רונית תירוש: זאת לא התנהגות של קרטל?

שי הרשקוביץ: זה חד משמעית התנהגות קרטליסטית, מונופוליסטית, לדעתי.

שי הרשקוביץ: באותו רגע, אם מסתכלים מול המראה רואים שסדר היום וכללי המשחק בשוק הרכב נקבעים על-ידי מספר מצומצם מאוד של משפחות בארץ.

שי הרשקוביץ: הניסיון הראה, וזה היה נכון בכל סוגי הכלכלה בעולם שפעילויות של שוק שחור ופעילויות שוליים התפתחו דווקא במקומות שבהם היה פיקוח כלכלי, כמו במדינות קומוניסטיות.

שי הרשקוביץ: לכן אני מזמין את משרד התחבורה לפתוח את השוק, לאפשר פתיחה במסגרת כללים ברורים, אבל חופשיים.

שי הרשקוביץ: זה יפתח את השוק ויאפשר לשוק להתפתח, ובעיקר יאפשר לאזרחים להגיע למחירים הגיוניים וסבירים שמתאימים למחירים המקבילים בשוק תחרותי בעולם.

גלעד ארדן: תודה.

גלעד ארדן: אחרון הדוברים מטעמכם, עורך דין רוטנשטרייך, בבקשה.

שי שי רוטנשטרייך: תודה.

שי שי רוטנשטרייך: לפני שאני אשאל את המנכ"ל הנכבד מספר שאלות, אני רק רוצה להבהיר דבר אחד; לצערי, הדיון מתקיים כאן בנושאים מעורפלים.

שי שי רוטנשטרייך: כלומר, מדברים על תקינה ועל חוקים, אבל אני עדיין לא יודע מה הסיבה המקצועית שמשרד התחבורה החליט שבגלל הוא לא מאפשר את הייבוא הזה – האם זה איכות הסביבה, האם זה בטיחות, האם זה רכיב מסוים ברכב- -

גלעד ארדן: אני מניח שהמנכ"ל יתייחס לזה.

שי רוטנשטרייך: לכן אני אשאל מספר שאלות קצרות, ואני מבקש התייחסות קונקרטית.

שי רוטנשטרייך: השאלה הראשונה היא מהי הסיבה המקצועית שבעטיה החליט משרד התחבורה לא לאפשר את הייבוא הזה; השאלה השנייה היא כיצד מתיישבת ההחלטה של משרד התחבורה- -

גלעד ארדן: אני רק אבהיר שהמנכ"ל לא מחויב להשיב לשאלות שלכם.

גלעד ארדן: אני מבין שאתה מעלה את השאלות על סדר היום, ואם אחד מחברי הכנסת יעמוד על כך שתינתן תשובה הוא יכול לחזק את דבריך, אבל המנכ"ל יבחר אם הוא משיב או לא משיב.

גלעד ארדן: הוא יציג את תפיסת עולמו לעניין.

גדעון סיטרמן: בינתיים הוא מבקש יפה.

גלעד ארדן: בוודאי, הוא נצר למשפחה מאוד מכובדת, אדוני.

גדעון סיטרמן: את מי אתה מייצג?

שי רוטנשטרייך: אני מייצג אנשים פרטיים שמייבאים רכבים.

לאה ורון: ואתה עורך דין.

שי רוטנשטרייך: כן.

שי רוטנשטרייך: השאלה השנייה היא כיצד מתיישבת ההחלטה של משרד התחבורה עם החלטת הממשלה מיום 16 באוגוסט 2000 מספר 2202 שמתווה את המדיניות בנושא הזה של התקינה.

שי רוטנשטרייך: אני לא יודע אם המנכ"ל מכיר את ההחלטה הזאת, יכול להיות שכן- -

גדעון סיטרמן: כן.

גדעון סיטרמן: עוד מעט אגיד.

שי רוטנשטרייך: השאלה השלישית היא, בחוזר שהוציא משרד התחבורה מיום 13 במרס 2008 נכתב: "היום הסתבר שעל-פי תקנות התעבורה לא ניתן לבצע ייבוא מהסוג הזה".

שי רוטנשטרייך: אני מבקש שהמנכ"ל הנכבד יפנה אותי לתקנה הרלוונטית שאינה מאפשרת- -

גלעד ארדן: אתה מדבר על ההחלטה של משרד התחבורה לגבי הפסקת הייבוא?

שי רוטנשטרייך: כן.

שי רוטנשטרייך: לא כתוב שם איזו תקנה ספציפית.

שי רוטנשטרייך: אני מבקש הפניה.

גלעד ארדן: ענו פה, לא?

גלעד ארדן: זה 282.

קריאה: לא כתוב.

גדעון סיטרמן: בהודעה לא כתוב.

שי רוטנשטרייך: נכון, בהודעה לא כתוב.

שי רוטנשטרייך: שאלה נוספת, מדוע משרד התחבורה מאפשר לצה"ל ולשגרירות ארצות-הברית להביא רכבים שהם נשוא הדיון הזה ללא התאמה של התקינה?

גלעד ארדן: גם אירופיים?

שי רוטנשטרייך: גם אירופיים.

שי רוטנשטרייך: צה"ל ושגרירות ארצות-הברית מביאים לכאן את הרכבים as is למדינת ישראל, והם אינם מבצעים התאמה- -

גלעד ארדן: איזה רכבים אירופיים יש לצה"ל?

גלעד ארדן: אתה מדבר על רכבים אמריקניים.

שי רוטנשטרייך: נכון, על רכבים אמריקניים.

גלעד ארדן: אנחנו עוסקים היום ברכבים שיוצרו באירופה ועברו לארצות-הברית ומשם לארץ.

אבנר פלור: על איזה רכב אתה מדבר, רכב לבן או רכב מבצעי?

גדעון סיטרמן: אבנר, אני מבין את השאלות.

רונית תירוש: אבנר, תשתוק.

רונית תירוש: למה אתה בכלל אומר עכשיו שיש מצב?

רונית תירוש: אני סתם אומרת.

רונית תירוש: כמעט הרגו אותך עכשיו.

שי רוטנשטרייך: השאלה האחרונה היא האם מונתה ועדה מקצועית ברשות סמנכ"ל בכיר לתנועה שתקבע חריגים לאימוץ התקינה האמריקנית בשל אי התאמה בין התקינה האירופית והתקינה האמריקנית או לצורך התאמה נקודתית של התקינה לנסיבות מיוחדות.

שי רוטנשטרייך: וזאת על-פי החלטת הממשלה- -

גלעד ארדן: סעיף 2.

שי רוטנשטרייך: בדיוק.

שי רוטנשטרייך: שאלה אחרונה.

שי רוטנשטרייך: אני מבקש מהמנכ"ל להסביר כיצד מתיישבת ההצהרה שאני לא יודע אם היא שלו או של משרד התחבורה - -

גלעד ארדן: "מציפורני המָכֶרים".

שי רוטנשטרייך: "מציפורני המָכֶרים".

שי רוטנשטרייך: אני מבקש לדעת באיזו תקנה זה כתוב.

גדעון סיטרמן: כמעט טעית בשאלה האחרונה, אבל בסדר.

גלעד ארדן: זה דווקא תשאל את הדובר.

גלעד ארדן: אבל ראיתי את ההודעה, הביטוי "ציפורני המָכֶרים" הוא בתוך ציטוט, אז אדוני יצטרך להסביר, ואם לא ירצה, אז לא.

גלעד ארדן: בכל אופן הציטוט מיוחד לאדוני.

גדעון סיטרמן: כן, אין שום בעיה.

יוחנן פלסנר: הם כססו לו את הציפורניים מאז.

גלעד ארדן: עורך דין קנטי, הרשות להגבלים עסקיים.

גולן קנטי: תודה רבה.

גולן קנטי: אני רוצה להתחיל ממה שכבוד היושב ראש התייחס אליו ואמר שהשאלה העיקרית שאנחנו צריכים לחזור עליה היא האם יש הצדקה לצמצם תחרות באופן כללי ובאופן פרטני בתחום הרכב.

גלעד ארדן: אתה תתייחס לפן הפרטני, כי אנחנו מכירים את העמדות של הפן הכללי.

גולן קנטי: לדעתנו, צריך לחזור ולבחון את השאלה הגדולה יותר של ייבוא מקביל של כלי רכב לארץ.

גולן קנטי: היום המגבלות הרגולטוריות על ייבוא מקביל של רכב לארץ, בשונה מייבוא אישי, הן כמעט מוחלטות – אי-אפשר לייבא ייבוא מקביל.

גולן קנטי: לדעתנו, זה המהלך הנכון שיפתח את הריכוזיות או את הבעייתיות שיש בשווקים הרלוונטיים הללו.

גולן קנטי: כיום פועלים בתחום ייבוא כלי הרכב חמישה יבואנים שמחזיקים נתח שוק של 70%, ובמהלך השנים ניסתה הכנסת והוועדה הספציפית הזאת לפעול בהרבה מהלכים כדי לצמצם את הריכוזיות הזאת.

גולן קנטי: הנימוקים החוזרים ונשנים שאנחנו שמענו חוזרים לכך שיש להגביל לחלוטין את הייבוא המקביל של רכב לארץ, חוזרים על שאלות של בטיחות, קשיי פיקוח והסדרה.

גולן קנטי: אנחנו לא חולקים על הטענות הללו, הן כמובן טענות חשובות ועיקריות, אבל הן לא ייחודיות לתחום הרכב.

גולן קנטי: לכן הסתכלנו על התמונה הכללית של ייבוא מקביל.

גולן קנטי: הן נכונות ודאי גם לייבוא תרופות לארץ, גם לגפ"מ, גם להתרתן של חברות תעופה זרות שבאות לארץ – בכל אלה עלו שאלות של בטיחות ושל הסדרה, בכל אלה יש חשיבות לטובת הציבור, ובכל אלה מצאנו את הדרך ואת הפתרונות הנכונים כדי לאפשר ייבוא מקביל.

גולן קנטי: על אחת כמה וכמה נדרש ייבוא מקביל בענף שנתגלו בו פגימות תחרותיות.

גולן קנטי: אנחנו הסדרנו צו מוסכם בנושא הרכב, והוא התקבל לפני חמש שנים בעקבות חקירה שערכה רשות ההגבלים העסקיים בענפי השירות לרכב ומוצרי התעבורה.

גולן קנטי: לאחר שגילינו שיש פגימות תחרותיות שמקורן ביבואני הרכב או בפרקטיקות שנהגו יבואני הרכב לעשות- -

גלעד ארדן: אתה מדבר על ההתניה שהאחריות בתוקף אם אתה מטפל רק במוסך היבואן.

גולן קנטי: או התנאי שאתה חייב לטפל רק בחלפים מקוריים ורק בחלפים שמקורם ביצרן וביבואן.

גולן קנטי: בימים אלה אנחנו עורכים בדיקה מאוד מקיפה בתחום הרכב מתוך כוונה להביא להסדר טוב יותר, ראוי יותר, נכון יותר של התחרות בתחום הזה כי זה תחום שמאוד מדאיג אותנו.

גולן קנטי: אשר לייבוא מקביל, אנחנו חוזרים ושומעים בעת האחרונה על תלונות בנוגע לייבוא אישי של רכב לארץ, כשהקושי המרכזי שהתייחסה אליו חברת הכנסת תירוש, מתייחס לאישורי השירות מטעם היבואן.

גולן קנטי: זה ודאי לתת לחתול לשמור על השמנת.

גולן קנטי: יסודו של הקושי הוא שזה נוגד את האינטרס של היבואן לתת אישורי שירות כאלה, וספק אם יש להם חובה כזאת.

גולן קנטי: לא נוצרה חובה כזאת בחוק לתת להם את האישורים הללו.

גולן קנטי: תוסיפו את הדרישות הנוספות של משרד התחבורה בעניין הזה, כמו הדרישות שאנחנו שומעים כאן לעניין התקינה האירופית והתקינה האמריקנית, ואנחנו מגלים שכמעט נסגר לחלוטין הצוהר של ייבוא אישי.

גולן קנטי: אנחנו חושבים שבמקום שלא פתחנו עדיין את הייבוא המקביל שהוא העיקר מבחינתנו, ראוי לפחות לעשות את כל המאמצים לשמר את הייבוא האישי, ולו הצר, ולו המוגבל, ולו חצי האחוז, שדיבר עליו אדוני.

רונית תירוש: הקול השפוי.

גלעד ארדן: כל עוד זה סותר את החוק הקיים, כמובן.

גלעד ארדן: אתה לא התייחסת בדבריך לעמדה שעוד מעט יפרט משרד התחבורה.

גלעד ארדן: ברור שצריך לשאול שאלות לא פשוטות איפה הייתה המדינה עד ירידת שער הדולר בעניין אכיפת החוק והתקנות; האם משרד התחבורה נזכר בחוק רק כשהוא רלוונטי כלכלית לגוף כזה או אחר – זאת שאלה שגם המנכ"ל יעסוק בה מיד.

גלעד ארדן: אבל אם נתנתק לרגע מהפיקוח שלנו על אכיפת משרד התחבורה חוקים, אם קיימים היום בספר החוקים תקנה או חוק שמונעים ייבוא של רכבים מארצות-הברית שיוצרו באירופה – אותה צריך לקיים.

גלעד ארדן: יכול להיות שצריך לדגול בשינוי התקנה עם מגבלות כאלה ואחרות – הכול נכון, אבל חוק צריך לקיים.

גלעד ארדן: אני מבין את העמדה הכלכלית-תחרותית, אבל אני אוסיף לדבריך שככל שלא קיימת מגבלה בחוק הרשות להגבלים עסקיים אינה מתנגדת ולא חושבת שזה נכון בתחום שוק הרכב לצמצם או לסגור את הצוהר היחיד שעדיין קיים בתחום התחרות בו.

גולן קנטי: קודם כול, ודאי שאנחנו לא בעד הפרה של חוק- -

גלעד ארדן: אם הייתי משאיר את דבריך כמו שהם, לכאורה אם אתה אומר שאתה מתנגד לסגירת הצוהר הזאת, וסגירת הצוהר, לפי טענת משרד אחר, מנוגדת לחוק – יש פה בעיה בין משרדי הממשלה.

גולן קנטי: כשאנחנו מדברים על החוק כמו שהוא קיים היום, ראינו שכשמנסים לפתוח שווקים לתחרות בין תחומים שונים הרבה פעמים צריך לשנות את החוקים וצריך לבחון- -

גלעד ארדן: יש לכם עמדה פרשנית על החוק הקיים?

גולן קנטי: אני דווקא לא רציתי להיכנס לזה- -

גלעד ארדן: יופי שלא רצית.

גולן קנטי: דווקא לא רציתי להיכנס לטענות הספציפיות, ולדעתי, ראוי לבחון אותם מחדש וראוי להסתכל עליהם במבט רחב יותר.

גלעד ארדן: אני לא בג"ץ, אבל אני עורך-דין, ואני יודע שכאשר רוצים לצמצם למישהו חופש עיסוק הצמצום הזה צריך להיאמר בצורה מאוד ברורה ומפורשת בחוק או בתקנות שהן כמובן מכוח חוק.

גולן קנטי: - - -

גלעד ארדן: האמת היא שזאת השאלה העיקרית בדיון הזה, ולכן היא קצת יותר משפטית.

יוחנן פלסנר: התייחסת לייבוא אישי ולייבוא מקביל כשני אמצעים לשיפור המצב של הצרכנים בשוק הרכב.

יוחנן פלסנר: מה עם ייבוא של רכבים שעומדים בתקינה אמריקנית, שזה גם עוד אמצעי להגדיל את מספר המודלים של הרכבים?

גלעד ארדן: הוא אמר שככל שזה לא סותר את החוק הקיים, הם בעד להשאיר את האלטנרטיבה הזאת.

יוחנן פלסנר: האלטרנטיבה לא קיימת היום.

גלעד ארדן: היא הייתה קיימת עד יום 16 במרס.

גדעון סיטרמן: 15 באפריל.

גלעד ארדן: אני מתכוון ליום שהודעת.

יוחנן פלסנר: אבל האלטרנטיבה של הייבוא האישי הייתה קיימת, אבל לא הייתה קיימת אלטרנטיבה לייבא רכבים אירופיים ויפניים שמיוצרים עבור השוק האמריקני.

גלעד ארדן: לפי פרשנות היבואנים האישיים היא הייתה קיימת, ולפי פרשנות היבואנים הסדרתיים היא לא הייתה קיימת.

יוחנן פלסנר: אני לא מדבר על רכבים בייבוא אישי, אני מדבר על כך שאני רוצה לקנות רכב טויוטה לא בייבוא אישי- -

גלעד ארדן: אתה מגיע לטענה של מר פולק, למה מונעים ממנו לעשות אותו דבר?

יוחנן פלסנר: אני לא יודע אם מר פולק ייבא את זה, אולי צריך לפתוח את זה.

יוחנן פלסנר: אני מסכים לגמרי עם הטענה שזה שוק נשלט; יש כאן משפחות שעשו הון של כסף בלי שהם יצרו ערך מוסף לחברה- -

גלעד ארדן: אני חולק עליך, אני גם לא אוהב את הטיעון "משפחות", כאילו זה מרמז למשהו- -

יוחנן פלסנר: אני לא נכנס לזה.

גלעד ארדן: - - גם המשפחה שלי ושלך מרוויחות שלך, ומותר למשפחה כמשפחה להרוויח כסף.

גלעד ארדן: אין שום בעיה עם משפחה- -

יוחנן פלסנר: השאלה היא איזה ערך מוסף יש לזה, ואני לא רוצה להיכנס לטיעון הזה.

גלעד ארדן: - - אנחנו בעד להקים משפחות, דרך אגב, ולעודד ילודה.

גלעד ארדן: אנחנו לא רוצים שיתפרש שהמשפחתיות היא בעייתית.

רונית תירוש: תגיד לו שקיצצו את הקצבאות לילד הרביעי.

גלעד ארדן: דרך אגב, אם למשפחה שלך היה עסק מצליח גם היית רוצה לשלב את יתר בני המשפחה, וגם זה בסדר.

יוחנן פלסנר: השאלה הכלכלית שדנים בה בוועדת כלכלה היא איזה ערך מוסף מייצרים, ועל חשבון מי.

גלעד ארדן: משלמים מס-הכנסה ומע"מ, זה הערך המוסף.

גולן קנטי: ברמה העקרונית עמדתנו היא שצריך להוריד כמה שיותר חסמי כניסה.

גולן קנטי: צריך לבחון את ההצדקה הספציפית האם התקינה במקום מסוים מייצגת איזשהו אינטרס לגיטימי שעליו אנחנו רוצים להגן.

יוחנן פלסנר: זה חסם משמעותי.

גלעד ארדן: עורך דין קנטי, הרשות להגבלים עסקיים, תפקידה בין היתר הוא לעודד תחרות ולמנוע קרטלים.

גלעד ארדן: לכן ברור לנו שאתם בעד תחרות ונגד קרטליזציה של שווקים.

גלעד ארדן: עם כל הכבוד, בשביל לדעת את זה לא צריך לשלוח לכאן נציגים.

גלעד ארדן: אם שולחים נציג לדיון ספציפי בתחום מסוים הוא צריך לבוא וכן לשלוח מראש מסמכים – כך אני מצפה מממשלה מסודרת, ובטח כאשר רוצים להוביל את הרשות הזאת וייתנו לה כלים נוספים.

גלעד ארדן: הכלים האלה יוכלו להעיד ששוק הרכב נבחן בעוד מספר מדינות מערביות ולמרות הדאגה בתחום הבטיחות, אין חסמים; וכן תינתן דוגמה שבמדינה x מאפשרים, ובמקום לחסום לגמרי דורשים התאמות מסוימות, וכך גם אפשר לפתוח את שוק הרכב.

גלעד ארדן: האמירה הכללית שלך היא ברורה, היא לא מספקת כדי לקדם את הדיון הזה להחלטות, ליוזמות חקיקה או לדרישות מהממשלה שהם מעבר להצהרה כללית.

גלעד ארדן: כך אני מבין את אכזבתי.

יוחנן פלסנר: יש חסמים מאוד משמעותיים גם בהיבט של הייבוא האישי וגם בהיבט של סוג הרכבים.

יוחנן פלסנר: השאלה למה הם לא נמסרים.

גלעד ארדן: הוא הבהיר שהממונה עושה בדיקה מקיפה וכללית כרגע של שוק הרכב.

גלעד ארדן: אני מבקש שתיתנו את התייחסותכם ותעבירו גם לנו כיצד ניתן להסיר את החסמים וגם לא להתעלם מהבעיות הבטיחותיות ככל שהן יכולות להיווצר.

יעקב כהן: כבוד היושב ראש, כבוד המנכ"ל, חברים נכבדים.

יעקב כהן: תפקידנו כחברי ועדה שיושבים כאן חדשים לבקרים הוא להפשיר את החסמים, לפתוח את השוק, ללכת לטובת האזרחים, להוריד מחירים, למנוע קרטלים.

יעקב כהן: כך אנחנו עושים יום-יום, כמו בחוק הגז.

יעקב כהן: המדיניות היא הפרטות שמביאה להוזלת מחירים.

יעקב כהן: גם כשדנו עם חוק הגז באו אלינו עם איומים שתהיה בעיה של בטיחות אם נפתח את זה לשוק.

יעקב כהן: רבותיי, תמיד מהלכים עלינו אימים.

יעקב כהן: תפקידנו לפתוח את השוק כדי שהמחירים ירדו.

יעקב כהן: אם נסגור את הייבוא האישי יש חשש שהמחירים יעלו עוד יותר מהיום.

יעקב כהן: היום היבואנים לא מורידים את המחירים, וברגע שאנחנו נפתח ונסגור את היבואנים המחירים יתייקרו עוד יותר.

יעקב כהן: לכן מי שרוצה להביא ייבוא אישי על-ידי שליחים, זה לא משנה – על בטיחות אנחנו נמצא את התשובה.

יעקב כהן: הראיה היא שעד היום לא נזעקו על זה עד שהדולר ירד.

יעקב כהן: לכן אנחנו צריכים להוריד את זה, ואם יש בעיה של תקינות אפשר להתגבר על זה, ונמצא את הדרך להתגבר על זה.

יעקב כהן: אבל כעת זה נראה מלאכותי שבדיוק עכשיו נזעקו לסגור את היבואנים.

יעקב כהן: זה ככה בכל דבר.

יעקב כהן: אני העליתי חוק לאיסור נסיעה בעמידה של למעלה מ-50% מהנוסעים.

יעקב כהן: אני מצפה שמשרד התחבורה יתגייס לטובת החוק מפני שיש בעיה בטיחותית בנסיעה בעמידה.

יעקב כהן: מי שנוסע בעמידה זה מסוכן.

יעקב כהן: גם בישיבה צריך חגורת בטיחות, אז בוודאי שעמידה בנסיעה היא מסוכנת.

יעקב כהן: לכן אני רוצה לראות אם משרד התחבורה שכל-כך דואג לבטיחותם של האזרחים ימנע תופעה של עמידה בנסיעה.

יעקב כהן: אם אני מציע למגר את זה, אני מצפה מהמנכ"ל שיתגייס לטובת החוק.

אבשלום וילן: העברת את זה בטרומית, כבר לא נשאר הרבה.

יעקב כהן: ברור.

יעקב כהן: אתה היית נגד, אבל הרוב היו בעד.

רונית תירוש: אני חייבת לשתף אתכם ברמזים שקיבלתי במשך השבוע וגם במהלך הירידה לתרגיל הביטחוני היום.

רונית תירוש: בכל מקום מנסים לחפש מניע אישי בבקשה שלי להעלות את הנושא לדיון.

רונית תירוש: אז שיחפשו מתחת לאדמה וגם על הירח – אין לי שום מניע אישי.

רונית תירוש: אני שמחה מאוד שאבו וילן שיושב לצדי אמר לי שלפני 4 שנים לפחות, ב-2004, הנושא הזה עלה, והוא עולה כל הזמן בוועדת סופר.

רונית תירוש: גם אבו וילן העלה את הנושא וגם היושב לצדי וגם היושב לצדו.

רונית תירוש: אין לי מניע אישי.

רונית תירוש: ניסו להגיד שבעלי מביא – בעלי לא עוסק בייבוא אישי.

רונית תירוש: גם אם פעם לפני שנים הוא יִיבא פעם, אז הוא יִיבא, ויופי שהוא יִיבא, והלוואי שהוא יְיַבא גם בעתיד אם הוא ירצה.

רונית תירוש: העסק היומיומי שלו בכלל לא קשור לייבוא אישי, הוא עובד מול יבואנים שהם חברים שלו.

רונית תירוש: הוא אפילו קיבל אתמול שיחה מארצות-הברית ושאלו אותו מה הסיפור.

רונית תירוש: אז לחצים לא עובדים עליי, ואיומים לא עובדים עליי, ואני פה, חברה בוועדת כלכלה, לעשות את עבודתי למען הציבור הרחב.

גלעד ארדן: תודה.

גלעד ארדן: אדוני מנכ"ל משרד התחבורה, בבקשה.

גדעון סיטרמן: אני רוצה להודות לחברת הכנסת תירוש ולחבר הכנסת פלסנר וגם ליושב ראש שאפשר את הדיון הזה כי יש בלבול בציבור לגבי הנושא בכלל, דרך הטיפול של המשרד בתהליך יצירת המדיניות ולגבי היקף ומדתיות.

גדעון סיטרמן: חשוב להבין את זה.

גדעון סיטרמן: מהות הדיון שאתם מבקשים להעלות הוא לא זיהום אוויר ולא תקן כזה או אחר, אלא ברמה של מדינה קטנה – לאיזה תקנים בינלאומיים היא נצמדת; או היא מאפשרת ריבוי תקנים או היא מייצרת תקן שהופך להיות bench mark שלאורו הולכים לאורך כל החזית.

גדעון סיטרמן: זאת החלטה.

גדעון סיטרמן: כלומר צריכים לקבל החלטה האם הולכים בכיוון של ריבוי תקנים.

גדעון סיטרמן: בדרך כלל זה לא קשור רק לתחבורה, אלא לכל אורחות החיים.

גדעון סיטרמן: אם הולכים בכיוון של ריבוי תקנים – איזה תקנים.

גדעון סיטרמן: ממשלת ישראל קיבלה החלטה אסטרטגית ללכת בכיוון של התקן האירופי לאורך כל הקו כמעט במקום שצריך לקבל החלטה מה ינחה את הרגולטור – ראו חברת חשמל, מכון התקנים.

גדעון סיטרמן: כמעט בכל מקום שיש בו ריבוי תקנים, זאת החלטה של הרגולטור.

גדעון סיטרמן: אבל ככלל – התקן האירופי הוא המוביל, כולל בבטיחות, כולל ברכבת שאנחנו מקימים עכשיו רגולציה, כולל במע"צ.

גדעון סיטרמן: נדרשתי לקבל החלטות בסוגיות האם מקבלים הכרעה אם זה מתאים לתקן האמריקני או האירופי או בכיוון של ריבוי תקנים.

גדעון סיטרמן: כמנכ"ל המשרד אימצתי החלטה שאנחנו בעד ה-bench mark של התקן האירופי.

גדעון סיטרמן: יכול להיות דיון לבחון מחדש האם הולכים בכיוון של ריבוי תקנים או לא.

גדעון סיטרמן: זאת מהות העניין, ולא האם לעת הזאת נוח להביא אוטו.

גדעון סיטרמן: אני מבקש להתייחס בגישה המקצועית הזאת לעניין ולא לגישה האינטרסנטית.

גדעון סיטרמן: אני שמח ששמו את כל הדברים, כי גם אליי הגיעו כל מיני דברים.

גדעון סיטרמן: אני שמח ששמנו את כל הדברים על שולחן.

גדעון סיטרמן: ובכלל, הדיונים הם בגילוי נאות ובשקיפות.

יוחנן פלסנר: אבל זה לא מיושם בפועל.

גדעון סיטרמן: אני אסביר מיד על הלקונה הזאת שנוצרה.

גדעון סיטרמן: כדי לא לבלבל יותר את הציבור שמנו את זה על השולחן.

גדעון סיטרמן: נחתמו הסכמי סחר עם מדינות אירופה והשוק האירופי ב-1975; נחתם גם הסכם סחר חופשי עם ארצות-הברית ב-1 בספטמבר 85' שהיא גם מהידידות של מדינת ישראל.

גדעון סיטרמן: ההסכם הזה הורחב אחר-כך גם לקנדה.

גדעון סיטרמן: ארצות-הברית ביקשה מממשלת ישראל שאף על פי שהתקבלה החלטה על התקן האירופי, שהייבוא של כל מה שמיוצר בנפט"א מותר, ואנחנו נתייחס לזה כאל תקן מקובל בישראל.

גדעון סיטרמן: צריך להדגיש שנפט"א כוללת את מקסיקו, ואם ארצות-הברית תחליט שנפט"א תכלול גם את כל מדינות דרום-אמריקה או מרכז אמריקה, אז זה נכון גם לגביהן.

יוחנן פלסנר: זאת אומרת שבפועל יש תקן אמריקני בישראל.

רונית תירוש: נכון.

גדעון סיטרמן: אבל תקשיב היטב – כל מה שמיוצר בנפט"א, על-פי דרישת האמריקנים הוא בהסכמה חתומה שלנו.

גדעון סיטרמן: קודם כול ניישר קו שכולם יהיו על אותם פרמטרים.

גדעון סיטרמן: שנית, יש תקנה שנותנת ביטוי לעניין הזה.

גדעון סיטרמן: לכן בשנת 2006 היו זליגות של ייבוא שאמנם לא היה צריך להגיע, אבל הוא הגיע, ובהיקף של 385 מכוניות, וב-2007 901 מכוניות.

גדעון סיטרמן: כמובן, לחולשתו של הדולר ולנישה הזאת יש משמעות.

גדעון סיטרמן: זה הוצב על שולחני.

גדעון סיטרמן: אתם צריכים לראות מה קורה במשרדי אגף הרכב בתל-אביב בחודשים ינואר עד מרס.

גדעון סיטרמן: העסק הולך וגובר, ואז צריך לקבל החלטה.

גדעון סיטרמן: אי-אפשר להתעלם, כי בעצם ההתעלמות אתה בעצם מקבל החלטה שאתה בעד ריבוי תקנים, ומראש אתה מחליט שהמשרד לא מקיים את החוק.

גדעון סיטרמן: מנהלים הם לא בשביל להגיד שהכול בסדר ולסמן "וי".

גדעון סיטרמן: נוצרה בעיה, הוצב בשולחני, ואמרתי "עד כאן".

גדעון סיטרמן: אבל יש צנרת.

גדעון סיטרמן: יש אנשים שלא ידעו מזה, אמרו להם, אז החלטנו לתת להם חודש להתארגן.

גדעון סיטרמן: לכן ב-16 במרס הודעתי על הארכה עד 15 באפריל.

גדעון סיטרמן: מלומדיי, עורכי הדין, אם אתם חושבים שאני פועל שלא לפי החוק – איך אמר ראש הממשלה מנחם בגין?

גדעון סיטרמן: "יש שופטים בירושלים".

גדעון סיטרמן: תלכו לבג"ץ, אין לי שום בעיה.

גדעון סיטרמן: אני לא רואה בזה בעיה אישית.

גדעון סיטרמן: אם לכם יש פרשנות שאני פועל לא לפי החוק, בבקשה, לכו לבג"ץ- -

שי רוטנשטרייך: אני לא אמרתי את זה.

גדעון סיטרמן: לא, לא.

גדעון סיטרמן: אני אומר שיש כללי משחק במדינה דמוקרטית.

גלעד ארדן: והמשרד לא ידע?

גלעד ארדן: הרי המשרד העלה על הכביש את הרכבים האלה באמצעות משרד הרישוי – משרד התחבורה.

גדעון סיטרמן: אני רואה בזה תקלה, וכשהיא קורה צריך לחשוב האם ממשיכים אותה או שאומרים, הייתה תקלה, אני עוצר אותה, מייצר כללי משחק, ואני אגיע לכללי המשחק.

גדעון סיטרמן: אני בהחלט רואה את תפקידי בפתיחת שווקים ותחרות.

גדעון סיטרמן: הרגולטור הכי טוב זה תחרות.

גדעון סיטרמן: אני עושה את זה כמעט בכל ענף, כולל השמים הפתוחים והמהלך שדיברו עליו הרבה – שנת הייצור- -

גלעד ארדן: אנחנו עוד נקיים דיון בקרוב בעניין השמים הפתוחים.

אבשלום וילן: אדוני המנכ"ל, אני לא מבין את הגדרת הבעיה.

אבשלום וילן: הביאו 900, יביאו 2,000 – מה קרה?

גדעון סיטרמן: אני לא מוכן לזה.

אבשלום וילן: למה?

אבשלום וילן: אני רוצה להבין את הרציונל.

גדעון סיטרמן: הרציונל מאוד פשוט.

גדעון סיטרמן: יש הסכמים בינלאומיים.

גדעון סיטרמן: אם חתמת עם ארצות-הברית שאתה מייבא רק מנפט"א, אתה צריך לכבד את זה, אתה לא יכול לשחק שכונה.

אבשלום וילן: ברור.

גדעון סיטרמן: שנית, נאמר שאין 2,000, אלא 20 אלף – מה זה משנה?

גדעון סיטרמן: מעלים לדיון האם צריכה להתקבל החלטה ברמת המשרד, האם אנחנו בעד ריבוי תקנים או לא; האם ריבוי תקנים מייצר בעיה בטיחותית או לא, וזה נושא של מומחים, בטח לא נושא לחברי כנסת או לעורכי דין.

גדעון סיטרמן: זה נושא שטעון דיון מקצועי.

גדעון סיטרמן: אנחנו משתפים פעולה עם כל הגורמים.

גדעון סיטרמן: חברת הכנסת תירוש שאלה בעניין המיסוי – אלה נושאים שהם במגרשו של משרד האוצר.

גדעון סיטרמן: הייתי בעד היוזמה להוריד את המיסוי על רכב.

גדעון סיטרמן: אבל זאת לא החלטה שנמצאת על שולחני.

גדעון סיטרמן: בנושא זיהום האוויר, אנחנו בדיונים, ואני אמרתי שמשרד התחבורה יהיה הכי ירוק.

גדעון סיטרמן: והוא באמת הכי ירוק שאפשר.

גדעון סיטרמן: אנחנו במשך חודשים בדיונים עם המשרד להגנת הסביבה ועם המנכ"ל, ואנחנו כל הזמן בשיפורי עמדות לטובת הצרכן בעניין זיהום האוויר.

גדעון סיטרמן: בנושא שהעלה עורך הדין גולן קנטי, אנחנו בעד תחרות.

גדעון סיטרמן: אני רוצה לייצר שלושה מסלולים לטובת הצרכן הישראלי בבואו לקבל החלטה אישית איזה רכב הוא קונה.

גדעון סיטרמן: אם הוא רוצה הוא ילך ליבואנים – אולי זה יעלה לו קצת יותר, אולי הוא חושב שיהיה לו שירות.

גדעון סיטרמן: הצרכן הישראלי אוהב כתובת, אין לי בעיה עם זה – שילך ליבואנים.

גדעון סיטרמן: בעניין הייבוא המקביל – כדי לייצר ייבוא מקביל אני רוצה שהייבוא המקביל יתנהג מבחינת האחריות שלו מול הצרכן שיקנה ממנו, כמו חברת ביטוח.

גדעון סיטרמן: הכוונה היא שאם אתה מוכר פוליסה, שמחר בבוקר לא יראו שהמשרד זז.

גדעון סיטרמן: יש אצל הממונה על הביטוח כללים למתן רישיון לביטוח: צריך הון מינימלי, צריך שיהיו לו קוואליפיקציות מסוימות, היעדר עבר פלילי של מי שמטפל בזה – כל מיני דברים.

גדעון סיטרמן: אבל בגדול תחשבו שאני נותן אישור לייבוא מקביל לאדם או לישות משפטית שעומדים בקריטריונים ברורים וניתנים לפיקוח ולבחינה.

גדעון סיטרמן: איך אני מוכיח שאני הולך לייבוא המקביל?

גדעון סיטרמן: בעצם העובדה שהעברנו את שנת הייצור.

גדעון סיטרמן: אתם יודעים שעד 1 באפריל 2008 כל כלי הרכב הישראליים שהובאו בידי יבואנים היו מסומנים כדי שיידעו שהם מגיעים לישראל?

גדעון סיטרמן: אם מייצרים ייבוא מקביל, ומאפשרים דילרים, איך אפשר לייצר את הבסיס אם בפלטפורמה אני לא מוריד את הספרה הזאת?

גדעון סיטרמן: הודעתי ב-2007, והורדנו.

גדעון סיטרמן: היו פה ושם תקלות, אבל זה ירד.

גדעון סיטרמן: כלומר, יש מדיניות, יש כיוון.

גדעון סיטרמן: הדבר השלישי הוא ייבוא אישי.

גדעון סיטרמן: בעניין הזה אני ביקשתי לקיים דיון אצלי; אני אוריד כל תלות ביבואנים.

גדעון סיטרמן: לא יהיה שום נייר, לא יהיה שום פתק.

גדעון סיטרמן: זאת מדינה חופשית.

גדעון סיטרמן: הדבר היחיד הוא שאחר כך יקרא לי יושב ראש הוועדה ובצדק ישאל אותי איך הסדרתי את התהליך כך שבטיחות נשמרת, ואני אצטרך להתכונן עוד לפני שאלתו איך משרד התחבורה דואג קודם כול לצרכן האנונימי שנמצא ברכב, כשהוא בא להסדיר תהליך כזה.

רונית תירוש: שלא יהיו תקנות דרקוניות שהן יותר גרועות מ- - -

גדעון סיטרמן: נכון.

גדעון סיטרמן: כל הענף הזה עובר עכשיו מתחת לעור שלי.

גדעון סיטרמן: יהיו יבואנים, יהיה ייבוא מקביל וייבוא אישי- -

גלעד ארדן: עכשיו נשאר רק לדעת אם אתה ומופז תהיו.

גלעד ארדן: כל מה שאמרת, יהיה; אבל צריך לוודא שיחד עם זה גם אתה ומופז תהיו.

יוחנן פלסנר: - - -

גלעד ארדן: אתה יודע, לפעמים אנחנו מחליטים בכנסת דברים ולא חושבים שאנחנו פוגעים בייבוא המקביל בעקבות ההחלטות במליאה.

גדעון סיטרמן: לא כתוב בשום חוק שאם שר הולך המנכ"ל צריך ללכת.

גלעד ארדן: זה נכון.

לאה ורון: היו כמה תקדימים יפים בעניין הזה.

גדעון סיטרמן: נכון.

גדעון סיטרמן: אמרו לי שיש כמה מועמדים לשר שיכול להיות שירצו שאני אשאר.

גדעון סיטרמן: על כל פנים, זאת לא הבעיה.

גדעון סיטרמן: הבעיה היא קביעת מדיניות על ציר הזמן, שהיא ברורה- -

גלעד ארדן: אבל המדיניות נקבעה כבר ב-2004, אדוני.

גדעון סיטרמן: אדוני היושב ראש, אני במשרד מסוף 2006- -

גלעד ארדן: אני לא בא רק אליך אישית בטענות.

גדעון סיטרמן: כרגע להותיר את המצב כמו שהוא שיש בלבול בציבור, שחלק חושב שאפשר לייבא וחלק לא, זה כאוס.

גדעון סיטרמן: זאת לא מדינה נאורה שרוצה להתקבל ל-OECD.

גלעד ארדן: יש לי הצעת ייעול.

גלעד ארדן: אני לא יודע אם אתה תהיה או מופז יהיה, אבל אני יכול לסמן לך כמה אנשים ממשרד התחבורה שאני בטוח שהם יהיו.

גדעון סיטרמן: אתה רוצה לסמן אותם כבר עכשיו?

גלעד ארדן: לא כרגע.

גלעד ארדן: אולי כדאי שהמנכ"ל יקבע להם תוך זמן קצר תוכנית עבודה ליישום הייבוא המקביל, ושזאת תהיה מדיניות המשרד שתאושר בממשלה ובכנסת בלי שיקול דעת של פקיד זה או אחר במשרד התחבורה.

גלעד ארדן: אז נוכל לבחון את הביצוע שלהם בלי קשר אם יוחלפו שם אנשים.

גדעון סיטרמן: לפקידים במשרד התחבורה יש שיקול דעת להעלות גם את ניהול הסיכונים- -

גלעד ארדן: ברור.

גדעון סיטרמן: - - ואני צריך לקבל החלטות אם אני לוקח את הסיכון או לא.

גדעון סיטרמן: אחר-כך אני צריך לתת דין וחשבון לוועדה ולכנסת.

גדעון סיטרמן: כך אני עובד.

גדעון סיטרמן: אתם יודעים שהעברתי לכם תוכנית עבודה.

גדעון סיטרמן: אמנם באיחור מסוים כי לא ידעתי שזה לא יגיע, אבל תוכנית העבודה ל-2008 מונחת בפניך; תבחן אותי במחצית השנייה, ואין לי בעיה.

גדעון סיטרמן: תבוא ותראה שאנחנו עושים את זה.

גדעון סיטרמן: בעניין כמה שאלות ספציפיות: בעניין פיקוח המחירים שדיברה עליו חברת הכנסת תירוש – 1,000, 7,000 – אני התכוונתי "מהמלתעות של היבואנים"- -

רונית תירוש: לא "ציפורניים", אלא "מלתעות".

גלעד ארדן: למכרים יש ציפורניים, וליבואנים יש מלתעות.

גדעון סיטרמן: כי היבואנים קצת יותר חזקים.

גדעון סיטרמן: אני אמרתי "מלתעות".

גדעון סיטרמן: זה אומר שאני לא רוצה שהיבואן יקבע אם מישהו יביא ייבוא אישי או לא.

גדעון סיטרמן: אני שם את זה על השולחן.

גדעון סיטרמן: אמרתי להם, הם מקצוענים, גם אני מקצוען.

גדעון סיטרמן: זה לא יהיה, ואנחנו נמצא את הדרך לייצר תהליך שהיבוא האישי לא יהיה תלוי פתק מהיבואן – לא בכסף וגם לא הרבה כסף.

גלעד ארדן: אבל לא יישאר ייבוא אישי אחרי ההחלטה הזאת.

קריאות: למה?

קריאות: זה לא נכון.

גדעון סיטרמן: לא נכון.

גדעון סיטרמן: בעניין הייבוא המקביל אמרתי לכם שאני מתכוון להציג מערך שלם מה הדרישות כדי שהוא יהיה אפשרי.

גדעון סיטרמן: בעניין שגרירות ארצות-הברית.

גדעון סיטרמן: השגריר היה, ואני בעד מערכת יחסים עם מדינות בינלאומיות ברמה של הדדיות.

גדעון סיטרמן: אני מתעקש על זה בכיוונים שלנו בדרך-כלל – ראה "השמים הפתוחים", אף על פי שהממונה על ההגבלים לא מבינה את מהות ההדדיות.

גדעון סיטרמן: בנושא הזה שאלתי את השגריר איך ארצות-הברית תנהג אם דיפלומט ישראלי יביא אוטו אישי שלו לארצות-הברית בעת שירותו.

גדעון סיטרמן: הוא אמר לי שהאוטו הזה ייכנס ויאושר לדיפלומט.

גדעון סיטרמן: כך עשיתי וקבעתי שיחול כאן עיקרון של הדדיות, כלומר שדיפלומט אמריקני שמביא את האוטו האירופי שלו לאחר שהיה באירופה, הוא יוכל.

גדעון סיטרמן: זה הדדי, זה על השולחן, אין לי בעיה עם זה.

גדעון סיטרמן: אני מקווה שזה לא מפריע את מנוחתו של עורך דין שי רוטנשטרייך.

גדעון סיטרמן: אני מודע לבלבול.

גדעון סיטרמן: אני מאוד מקווה שנמצא בייבוא המקביל אנשים כמו אמיר טפר מקימים חברות ומייצרים ייבוא מקביל לעילא ולעילא.

גדעון סיטרמן: אמרו לי שהשוק קטן, אני מוכן לשבת איתכם ותסבירו לי.

גדעון סיטרמן: אבל אני מדגיש, שכל הדברים שאנחנו עושים הם בגילוי נאות ובשקיפות, ועל-פי החוק.

גדעון סיטרמן: אני מצפה מכל הגורמים, גם בוועדה וגם מבין העוסקים, שיתנהגו בהתאם – בגילוי נאות ובשקיפות ומתוך ראיית ביצוע החוק; ואם יש צורך להעיר הערות לגבי הרצון שלכם שאני אשקול שינוי מדיניות, אין לי שום בעיה.

גלעד ארדן: זה לא שינוי מדינות, זה שינוי של מדיניות אכיפה.

גדעון סיטרמן: לא.

גדעון סיטרמן: אני שוב חוזר למהות: צריך לקבל החלטה על ריבוי תקנים.

יוחנן פלסנר: אבל יש בפועל ריבוי תקנים בגלל ההסבר שנתת לגבי נפט"א.

גלעד ארדן: הוא צודק.

גלעד ארדן: יש רכבים שמיובאים לכאן מארצות-הברית.

גדעון סיטרמן: אבל הם מיוצרים בארצות-הברית.

יוחנן פלסנר: אז מה?

יוחנן פלסנר: מה זה משנה?

גלעד ארדן: אבל גם אלה וגם האירופים שמגיעים לארצות-הברית מיוצרים לפי תקן אמריקני.

גלעד ארדן: אתה רק עוצר את אלה שמיוצרים באירופה.

גדעון סיטרמן: נכון.

גלעד ארדן: אז כבר יש כאן ריבוי תקנים.

גדעון סיטרמן: הייבוא מארצות-הברית הוא 3%, ולעומתו הייבוא האירופי הוא 97%.

גלעד ארדן: סליחה?

גדעון סיטרמן: כן, מה שאתה שומע.

גלעד ארדן: כלל המכוניות האמריקניות במדינת ישראל הוא 3% מהשוק?

גדעון סיטרמן: מקסימום 4%.

גלעד ארדן: אז בהנחה שאני מקבל את האמירה הזאת ככלל, אז המדיניות שלך היא לא להגדיל עוד יותר את התופעה שיש כאן תקנים אמריקניים.

גדעון סיטרמן: נכון.

גלעד ארדן: אז השאלה היא האם אין אפשרות במקום לעשות איסור גורף, להגיד שכל רכב יעבור התאמות בהתאם לדרישות שאנחנו נדרוש ממנו- -

קריאה: זה כבר קורה.

גלעד ארדן: אני יודע שזה כבר קורה, אני שואל מדוע זה לא מספיק.

אמיר טפר: הוא סותר את עצמו.

גלעד ארדן: פה מבקשים רשות, לא לוקחים אותה.

אמיר טפר: הוא אומר דברים- -

גלעד ארדן: אתה לא תגיד עכשיו את עמדתך דרך הערות.

גדעון סיטרמן: הדבר הזה נדון אצלנו במשרד: האם מכיוון ש-3%-4% מכלי הרכב הם על-פי ההסכם מנפט"א, לפתוח את זה לריבוי תקנים?

גדעון סיטרמן: בריבוי תקנים אתה יודע איך אתה מתחיל, אתה לא יודע איך אתה גומר.

גדעון סיטרמן: אתה בטח לא מצפה- -

רונית תירוש: למה?

יוחנן פלסנר: - - -

גדעון סיטרמן: חברים יקרים, אז המשרד החליט שלא.

רונית תירוש: אנחנו רוצים להבין למה.

יוחנן פלסנר: ולשם כך כינסנו את הדיון הזה.

גלעד ארדן: אם זה מטעמי בטיחות אז היחסים עם ארצות-הברית יותר חשובים מהבטיחות של הנוסעים כאן בכבישים?

גלעד ארדן: אז עכשיו שברולט יוזילו את רכבי המנהלים, ועכשיו יתחילו לקנות את זה כמו מזדה 6 – ומה תגיד אז?

גלעד ארדן: יש כאן פגיעה בבטיחות- -

קריאות: - - -

גלעד ארדן: אתה כרגע טענת- - -

יוחנן פלסנר: אדוני היושב ראש, לא ניתנה טענה עניינית אחת לגבי הבעייתיות בתקן האמריקני, למעט טענת ריבוי התקנים.

גדעון סיטרמן: נכון.

יוחנן פלסנר: אבל זאת טענה מאוד אמורפית.

יוחנן פלסנר: הטענה צריכה להיות עניינית.

גדעון סיטרמן: זאת טענה עניינית.

גדעון סיטרמן: כל המערכות שלנו עובדות בתקן אירופי: כל מכוני הרישוי, כל המוסכים.

גדעון סיטרמן: כל עוד אני במשרד- -

רונית תירוש: אז תבקש התאמות, אל תפגע בתחרות- - -

גדעון סיטרמן: אני הסברתי איך אני מגדיל את התחרות.

גלעד ארדן: מתי צפויה החלטה בעניין הייבוא המקביל?

גדעון סיטרמן: אנחנו נמצאים כרגע בהכנת המסמך שיכלול את כל הדרישות שלנו למתן היתר לגורמים לייבוא מקביל.

גדעון סיטרמן: אני מקווה שזה ייגמר עד 30 ביוני.

גדעון סיטרמן: מתי מושב הכנסת מתחיל מחדש?

גלעד ארדן: ב-18 במאי.

גדעון סיטרמן: אני מעריך שזה לא יהיה עד 18 במאי.

גדעון סיטרמן: מתי הוא מסתיים?

גלעד ארדן: אנחנו גם נכנס את הוועדה בפגרה, אדוני.

גדעון סיטרמן: אני מציע שתזמין אותי שוב לדיון במחצית השנייה של כינוס הקיץ.

גלעד ארדן: באמצע יולי.

אמיר טפר: אפשר לשאול את כבודו שאלה?

גלעד ארדן: אם הוא מסכים.

גדעון סיטרמן: כל דקה פה יש לי בעיה עם הרכבת.

גדעון סיטרמן: אני מוכן שתשאל לפרוטוקול, והחברים שלי יגידו לך.

יוחנן פלסנר: אני רוצה לשאול.

גלעד ארדן: חבר הכנסת פלסנר, בבקשה.

יוחנן פלסנר: האיסור על ייבוא רכבים בתקינה אמריקנית הוא איסור שמשית עלות גבוהה מאוד על הצרכן הישראלי.

יוחנן פלסנר: מול האיסור הזה צריכה להיות טענה חזקה מעבר לטענה הכללית של ריבוי תקינה שלא מיושמת בפועל.

יוחנן פלסנר: טענת שיש כאן בלבול.

יוחנן פלסנר: בהיבט הזה אין בלבול בהבנתנו את הבעיה, אלא יש בלבול במדיניות המשרד, שמחד מאפשר לייבא רכבים מהסיבה שאתה נתת בדבר נפט"א.

יוחנן פלסנר: בפועל יש מדי שנה כ-6,000 רכבים בתקינה אמריקנית שמיובאים לכאן.

יוחנן פלסנר: כפי שאמר היושב ראש, המספר הזה יכול לעלות גם ל-20 ול-30 אלף- -

גלעד ארדן: זה יעלה עכשיו כי הדולר שירד עכשיו ישפיע גם על המחירים שם.

יוחנן פלסנר: נכון.

יוחנן פלסנר: הפתח כבר נפתח.

יוחנן פלסנר: מדוע לא להקל על הצרכנים?

יוחנן פלסנר: צריכה להיות טענה משמעותית נגד.

יוחנן פלסנר: אני לא קיבלתי טענה כזאת, ולכן אני מבקש מהמשרד לשקול שינוי מדיניות בהקדם.

גדעון סיטרמן: אנחנו רושמים לפנינו.

יוחנן פלסנר: אני הבנתי שבימים אלה אתם בוחנים את כל נושא התקינה; אני רוצה לדעת מהו המועד שבו תתקבל החלטה כדי שאנחנו, חברי הוועדה וחברי הכנסת, נוכל גם לשקול שינוי חקיקה אם נראה שהמדיניות לא עולה בקנה אחד- -

גדעון סיטרמן: שינוי חקיקה זאת פררוגטיבה שלכם, ואנחנו מצדיעים לכל שינוי חקיקה.

גדעון סיטרמן: אבל באותו דיון שנקיים במחצית יולי, נבוא עם מסקנות הבדיקה שלנו אם יש מקום לשינוי תקינה או לריבוי תקינה, כמו שאני קורא לזה.

רונית תירוש: אני טוענת שאין ריבוי תקינה, יש ריבוי ערוצים.

רונית תירוש: אבל בסופו של יום אתה דורש תקינה מכל רכב שמגיע, בדיוק לפי מה שאתה רוצה.

רונית תירוש: בסופו של דבר הרכב שנכנס לארץ הוא לפי תקן אחד שאתה מחליט עליו.

רונית תירוש: עושים התאמות, נכון?

גלעד ארדן: תודה.

גלעד ארדן: אני מאפשר לעוד דובר או שניים שחיכו הרבה זמן.

שי זדה: אני יועץ לאזרחים שמביאים רכבים בייבוא אישי.

שי זדה: מר סיטרמן ציין לגבי תקינה אמריקנית של רכב.

שי זדה: לפי חלק מהתקינה האירופית, שברגע שרכב מגיע לארצות-הברית לאירופה הוא אמור לעבור אותם שינויים שהיו מבצעים עד כה, ואז הוא מקבל רישיון לנוע בדרכים בכבישי אירופה.

שי זדה: את הפריבילגיה הזאת הם מפרידים מהתקינה האירופית, ולוקחים רק חלק יחסי שחוסם ולא מאפשר לרכבים להגיע מארצות-הברית לישראל, שהיא בעצם אימצה את התקינה האירופית.

שי זדה: באירופה זה לא כך.

גלעד ארדן: זאת אומרת, באירופה מאפשרים לרכב שיוצר עבור ארצות-הברית, לחזור חזרה לאירופה בהתאמות שדורשים ממנו לעשות.

צביקה פולק: ממש לא נכון.

יעקב אנוך: ממש לא נכון.

צביקה פולק: עובדתית זה לא נכון.

צביקה פולק: אירופה לא מתירה כניסת רכב שאיננו בתקינה אירופית- -

גלעד ארדן: אבל זה לא מה שהוא אמר.

צביקה פולק: אין התאמות.

צביקה פולק: המילה "התאמות" מאוד מטעה.

צביקה פולק: משרד התחבורה הישראלי קבע שסף המינימום הוא שינוי שעון המייל ושינוי הפנסים.

צביקה פולק: אבל ההבדלים בתקינה הם הרבה יותר גדולים, הם כוללים חלקים במנוע שלא ניתן להעביר אותם.

גלעד ארדן: צביקה, השאלה היא האם משרד התחבורה יכול להציב רף של התאמות אפילו גבוה יותר, ואז יש בכך פגיעה פחותה באיסור הגורף.

גלעד ארדן: זה המודוס ויוונדי שאני מחפש.

גלעד ארדן: אני מבין מה אתם אומרים ומה המשרד אומר, יש בעייתיות מסוימת בסיטואציה הזאת; שינוי של שעון המייל והפנסים בלבד לא נשמע שזה כל ההבדל בין התקינה האירופית לאמריקנית.

גלעד ארדן: רק בגלל זה הם לא הצליחו לאחד את שני התקנים האלה?

גלעד ארדן: זאת כל הבעיה.

גלעד ארדן: היום במכשיר הריצה בחדר הכושר יש בורר במיילג' ובקילומטרים.

קריאה: - - -

צביקה פולק: השאלה היא מהותית – חוקים ותקנות.

גלעד ארדן: תודה.

גלעד ארדן: אנחנו לא נפתור את זה היום, זה עניין של משרד התחבורה.

אבשלום וילן: אנחנו בתחילת הדיון או בסוף הדיון?

גלעד ארדן: אנחנו ממש בסוף הדיון.

גלעד ארדן: אני מוכן לאפשר דקה אחת למועצה לצרכנות.

תומר מזרחי: המועצה לצרכנות, כמובן, בעד תחרות, כמו שכולם מסכימים פה.

תומר מזרחי: אבל משרד התחבורה עושה משהו שהוא קצת הפוך מתחרות: הוא מבטל את הפרקטיקה הנהוגה במשך שנים לייבא רכב שיוצר מאירופה, דרך ארצות-הברית.

תומר מזרחי: לפי הניתוח המשפטי של המועצה לצרכנות, תקנה 282 מקנה סמכות למנהל אגף הרכב לקבוע תקנים לרכב או לחדשם מזמן לזמן.

תומר מזרחי: הם יהיו מבוססים על הנחיות מדינות הקהילה האירופית.

תומר מזרחי: כך שלפי מיטב הבנתנו, שיקול דעת משרד התחבורה להחליט אם הוא פותח את הייבוא, לפי עיקרון השוויון, גם ליבואן המסחרי וגם ליבואן האישי, או נועל את הייבוא לשניהם, כפי שהחליט.

גלעד ארדן: היבואנים טוענים שלגביהם הייבוא באמת נעול.

תומר מזרחי: במקום לפתוח אותו לכל המשק, הוא סוגר אותם לכולם.

תומר מזרחי: זאת החלטת משרד התחבורה שנראית תמוהה ומנוגדת לאמירה- -

גלעד ארדן: הוא הסביר למה, הוא נגד ריבוי תקנים.

תומר מזרחי: יש ריבוי תקנים גם ככה.

גלעד ארדן: זאת הסתירה האמיתית של הדיון הזה.

תומר מזרחי: על-פי חוזר של משרד התחבורה, עד 15 באפריל הוא מאפשר לתת אישורי יבוא לרכבים בלי שיש להם אישור שירות מהיבואנים.

תומר מזרחי: אז פנו אלינו צרכנים ושאלו מי ייתן להם את השירות.

תומר מזרחי: אני מניח שהתשובה תהיה שיש מוסכים שמוכנים לתת שירות.

תומר מזרחי: אם כך, עולה השאלה למה צריך אישור שירות, מה זה החיה הזאת?

רונית תירוש: נכון.

גלעד ארדן: המנכ"ל אמר שהמגמה שלו היא לבטל את אישור השירות, ואנחנו מקבלים את אמירתו זאת.

גלעד ארדן: אחרון הדוברים.

מאיר בן צור: אני מסוכנות "הינומה מוטורס".

מאיר בן צור: אחרי כל הדיון שנערך כאן יש כאן החלטה שב-15 באפריל משרד התחבורה נועל את הייבוא האישי.

מאיר בן צור: אני מבקש מחברי הכנסת, אם יש אפשרות כזאת, להפנות הנחיה או בקשה למשרד התחבורה - -

גלעד ארדן: רק בקשה.

גלעד ארדן: הנחיה זה לא בסמכותנו.

מאיר בן צור: - - להשעות את ההחלטה הזאת.

מאיר בן צור: מר סיטרמן דיבר על ועדה מקצועית שתשב עם כל מיני גורמים.

מאיר בן צור: עד שהוועדה הזאת תעבד את המסקנות שלה אולי יש מצב שהמצב יישאר כפי שהוא?

גלעד ארדן: רק אם אחד מחברי הכנסת יבקש להעלות את זה כהצעת החלטה של הדיון.

גלעד ארדן: צריך להבהיר שגם אם תתקבל פה קריאה כזאת היא לא בגדר הנחיה, כמובן, כי אין לנו סמכות להנחות את משרד התחבורה – אולי רק ברמה הציבורית או לקדם יוזמות חקיקה, אבל זה דבר שלא ניתן לעשות אותו עד 15 באפריל.

גלעד ארדן: אני שואל את חברי הכנסת האם יש להם הצעות לסיכום הדיון כי אני לא הכללתי אמירה כזאת.

גלעד ארדן: מבחינתי הסיכום הוא שאנחנו דורשים ממשרד האוצר וממשרד התחבורה לקדם את תיקוני החקיקה וחקיקת המשנה הנדרשים כדי לאפשר ייבוא מקביל, בין היתר את התיקונים לצו ייבוא חופשי, התשס"ו-2006, צו הפיקוח על מצרכים ושירותים (ייבוא רכב ומתן שירותים לרכב), כך שהתיקונים יאפשרו, בין היתר, לשחרר את התלות ביבואני הרכב ומתן אפשרות ייבוא מדילרים נוספים.

רונית תירוש: ההצעה מצוינת, אבל לצדה אני מבקשת להשעות את ההחלטה עד שיציגו בפנינו את המדיניות החדשה, לפי העקרונות שאתה כרגע אמרת.

גלעד ארדן: את מבקשת שהוועדה תקרא למשרד התחבורה לדחות את ביצוע ההחלטה עד אמצע חודש יולי שבו יוצג לוח הזמנים לפתיחת השוק לייבוא מקביל.

רונית תירוש: עד למועד שהוא יביא בפני הוועדה את המדיניות- -

יוחנן פלסנר: עד שתוצג מדיניות כוללת אלטרנטיבית.

גלעד ארדן: מר יקי אנוך, יושב ראש איגוד יבואני הרכב.

יקי אנוך: עלה פה כאילו אישורי השירות הם הכלי שבו היבואנים עוצרים או לא עוצרים את הייבוא.

יקי אנוך: אנחנו מצהירים שאין לנו עניין באישורי השירות, אנחנו מוכנים לוותר על זה.

יקי אנוך: אישורי השירות מכניסים אותנו לסד שאנחנו לא יכולים לעמוד בו- -

רונית תירוש: מצוין.

יקי אנוך: - - ואם תקרא את אישורי השירות תראה שכתוב שם שאנחנו נותנים אישור שירות על משהו שאנחנו לא יכולים לתת עליו שירות.

יקי אנוך: לכן נושא אישורי השירות הוא בכלל לא עניין כאן, לא בעצירה ולא באי העצירה- -

גלעד ארדן: הוא צודק, כי אדם שחוסך 100 או 200 אלף שקל, גם לדבריהם, אולי כואב לו על 7,000 שקל, אבל זה לא מה שעוצר אותו מלקבל את ההחלטה.

יקי אנוך: דבר נוסף.

יקי אנוך: הציגו פה דבר שהוא פשוט מרמה: לא עוצרים את הייבוא האישי, אלא מכניסים אותו למה שמותר בחוק.

יקי אנוך: עוצרים חלק מהייבוא האישי - -

שי זדה: - - -

יקי אנוך: לא הפרעתי לאף אחד.

יקי אנוך: אל תפריע לי, אין לך זכות לך.

גלעד ארדן: סלח לי, מר זדה, תודה לך.

יקי אנוך: לכן אין פה שום עצירה.

יקי אנוך: יש פה שוליים של נישה שנוצרה בגלל בעיית מטבעות, לא שום בעיה אחרת ועבירה על החוק.

יקי אנוך: לקחו את בעיית המטבעות ואת העבירה על החוק, אחד קידש את האחר, ויצרו נישה - -

קריאות: - - -

גלעד ארדן: חברים.

צביקה פולק: אפשר להמשיך להביא ייבוא אישי מאירופה כל הזמן, אין שום בעיה- -

יקי אנוך: וגם מה שמיוצר בארצות-הברית אין איתו שום בעיה.

רונית תירוש: גם כזה שמיוצר באירופה ומובא לארצות-הברית.

יקי אנוך: זה אי-אפשר, כי זה בניגוד לחוק.

גלעד ארדן: חברים, יש הצעת הסיכום שלי, יש התוספת שביקשה חברת הכנסת תירוש.

גלעד ארדן: אנחנו קודם כול נצביע- -

יוחנן פלסנר: אני רוצה לבקש שתישקל תוספת נוספת להצעת ההחלטה- -

גלעד ארדן: אנחנו נצביע על מה שתבקש.

יוחנן פלסנר: מאה אחוז.

יוחנן פלסנר: אז אני רוצה להציע ברשותכם שבאותה פגישה במהלך יולי שבה תוצג המדיניות הכוללת של המשרד, המשרד גם צריך להסביר באותה הזדמנות את הסתירה בין המדיניות שלו בפועל לבין המדיניות המוצהרת.

יוחנן פלסנר: המדיניות המוצהרת היא לא לאפשר ריבוי תקנים, המדיניות בפועל מאפשרת ריבוי תקנים, ואם בפועל מתאפשר ריבוי תקנים – מדוע לא לאפשר את פתיחת - -

גלעד ארדן: המנכ"ל ענה על זה במרומז.

גלעד ארדן: אתה רוצה שאני אענה לך במקומו?

גלעד ארדן: ככל שמדובר ביחסי החוץ של ישראל הוא מוכן לסבול עוד תקנים, וככל שמדובר בחיסכון צרכני, הוא לא מוכן לאפשר עוד תקנים.

גלעד ארדן: זאת התשובה, והיא הייתה ברורה מאוד מדבריו של המנכ"ל.

גלעד ארדן: אם אדוני רוצה לגבור על זה אפשר לקדם יוזמות חקיקה.

יוחנן פלסנר: אני רוצה לקבל טיעון חזק מדוע פוגעים בצרכנים.

יוחנן פלסנר: לא קיבלנו את הטיעון.

יוחנן פלסנר: לא מדובר על תקן נוסף מעבר לתקן שכבר מאושר.

רונית תירוש: אין לו טיעון, אנחנו נידרש לחקיקה.

גלעד ארדן: מישהו ממשרד התחבורה רוצה להשיב לשאלות?

גלעד ארדן: זה לא צריך לחכות עד יולי.

עוזי יצחקי: לא.

עוזי יצחקי: מה שנאמר, נאמר, אני לא רוצה להוסיף.

גלעד ארדן: אתם לא צריכים להוסיף, אבל לפרשן את הדברים.

עוזי יצחקי: הצעת ההחלטה שלך תואמת את מה שהיה פה.

עוזי יצחקי: נגיע בחודש יולי.

עוזי יצחקי: לא ישבנו בלי לעשות כלום מ-2004.

עוזי יצחקי: עובדה שכבר נאמר פה שהמהלך של ביטול רישום שנת הייצור כבר נעשה, והוא חלק מפתיחת השוק.

עוזי יצחקי: אנחנו פועלים, והתקנות כבר עברו וקיבלו את אישור משרד המשפטים.

עוזי יצחקי: אנחנו כמעט מוכנים להגיע עם הרפורמה של הייבוא המקביל.

יוחנן פלסנר: מה שאמרת, לבקש מהמשרד, לדעתי, המנכ"ל דווקא הסכים לשקול מחדש, ואם לא לתת הסדר- -

גלעד ארדן: אז נא להוסיף להצעת ההחלטה את התוספת של חבר הכנסת פלסנר, שהמשרד מתבקש גם להבהיר הבהרות מדוע הוא מוכן להוספת תקן אמריקני כשמדובר על אישור של חברות אמריקניות, ובמיוחד כאשר הרכבים האלה מובאים בידי אנשים פרטיים- -

יוחנן פלסנר: לא פרטיים, על-ידי חברות אירופיות- -

גלעד ארדן: חברות ייעוץ.

גלעד ארדן: זה לא משנה, בסוף זה עבור אנשים פרטיים, אבל אלה רכבים שהגיעו מייצור אירופי.

יוחנן פלסנר: אבל הם לאו דווקא מיובאות בערוץ של הייבוא האישי, אלא בעצם אתה מונע את זה במחיר של פגיעה קשה בצרכנים.

גלעד ארדן: אני אמרתי לך מה התשובה שלו לעניין הזה.

גלעד ארדן: אולי היא לא מספקת אותך, אבל התשובה ניתנה כאן.

גלעד ארדן: הוא טוען שבריבוי תקנים יש פגיעה בבטיחות וביכולת האכיפה של המשרד; הוא מוכן לסבול את זה כשמדובר ביחסי החוץ של ישראל עם ארצות-הברית ועוד מדינות, והוא לא מוכן לסבול את זה כשמדובר במטרה צרכנית של חיסכון כספי.

גלעד ארדן: זאת המשמעות של מה שאמר המנכ"ל אם הבנתי אותו נכון.

חוה בן ארי: ולעניינינו, יכולנו גם לפתוח את השוק לתקינה היפנית.

חוה בן ארי: גם זאת תקינה טובה.

עוזי יצחקי: חוה, אל תיכנסו לזה.

יוחנן פלסנר: אבל זה לא המצב הקיים.

יוחנן פלסנר: המצב הקיים הוא שיש תקינה אמריקנית - -

קריאה: יש גם סינית, ויש גם קוריאנית.

גלעד ארדן: לפי איזה תקן מיוצרים הרכבים היפניים?

קריאה: תקן יפני.

קריאה: יש להם תקינה משלהם.

לאה ורון: אבל המנכ"ל אמר ש-97% מכלי הרכב הם בתקני אירופה ו-3% מארצות-הברית- -

גלעד ארדן: הרכבים שמגיעים לכאן מיפן, איזו תקינה יש להם?

קריאה: רק אירופית.

יוחנן פלסנר: יש רכבים מיפן עם תקינה אירופית, אבל אנחנו רוצים לפתוח את זה גם לרכבים יפניים- -

גלעד ארדן: הרכבים האמריקנים שמגיעים לכאן הם לא לפי תקינה אירופית.

קריאה: לא.

גלעד ארדן: יפה.

גלעד ארדן: זאת הסתירה שהוא מדבר עליה.

יוחנן פלסנר: יש רכבים יפניים עם תקינה אמריקנית שגם הם יהיו יותר זולים - - -

גלעד ארדן: אני הצעתי את ההצעה שלי, ואני רואה שהיא בקונצנזוס.

גלעד ארדן: לבד ממנה אני מעלה להצבעה את התוספת של חברת הכנסת תירוש שמבקשת לקרוא למשרד התחבורה להקפיא את יישום החלטתו עד להצגת התוכנית ליישום ייבוא מקביל.

גלעד ארדן: מי בעד הצעתה של חברת הכנסת תירוש?

גלעד ארדן: רוב; מי נגד?

גלעד ארדן: אני נמנע, גברתי.

גלעד ארדן: ההצעה אושרה.

גלעד ארדן: זה אושר ברוב של שלושה מול אפס מתנגדים ונמנע אחד.

גלעד ארדן: זה יתוסף להחלטת ועדת הכלכלה.

גלעד ארדן: תודה רבה, הישיבה נעולה.